CIK: Samoopredeljenje odnelo pobedu na izborima - Radio Kontakt Plus\n11:22, 07.11.2019Izvor: Radio Kontakt Plus\nOčekivanu pobedu na izborima odneo je pokret Samooopredeljenje sa 26,15% osvojenih glasova, na drugom mestu našla se LDK sa osvojenih 24.45% glasova, na trećem mestu je PDK sa 21.16%, dok je stranka odlazećeg premijera Ramuša Haradinaja na četvrtom mestu sa 11.47% glasova. Kada je reč o albanskim partijama Koalicija NISMA- Alijansa za novo Kosovo nije prešla izborni cenzus od 5 odsto.\nSrpska lista našla se na petoj poziciji sa 6.75% glasova.\nIzraženo u brojkama,najviše glasova od svih kandidata Srpske liste, osvojila je načelnica školske uprave za Kosovo i Metohiju Ministarstva obrazovanja Republike Srbije Jasmina Dedić – 19.703, zatim dosadašnji zamenik ministra za socijalni rad u kosovskoj vladi Miloš Perović sa 17.276 i direktorka Nacionalne službe za zapošljavanje Republike Srbije za Kosovo i Metohiju Verica Ćeranić sa 17.065.\nPrema ovakvoj raspodeli glasova, "Samoopredeljenje" dobiti 32 poslanička mesta u skupštini. Demokratski savez imaće 29 mesta, Demokratska partija 25, a koalicija koju predvodi Ramuš Haradinaj 14 mandata. Srpska lista ima 10 mesta, a ostalih deset pripada kandidatima drugih manjinskih zajednica.\nPS i DSK su započeli pregovore oko formiranja buduće vlade Kosova. Radne grupe ovih dveju partija danas održavaju još jedan sastanak na kome će se nastaviti usaglašavanje stavova, a dogovor je već postignut oko ekonomije, zdravstva, obrazovanja. Nakon objavljivanja današnjih konačnih rezultata očekuje se i postizanje konačnog koalicionog sporazuma između Pokreta Samoopredeljenje i Demokratskog saveza Kosova.\nObjavljivanju konačnih rezultata prethodilo je ponovno brojanje glasova sa preko 800 biračkih mesta, kao i brojne žalbe Izbornom panelu za žalbe i predstavke i Vrhovnom sudu o prebrojavanju glasova iz dijaspore, te navodno trovanje službenika CIK-a prilikom brojanja glasova pristiglih putem pošte iz Srbije.\nDvanaest službenika CIK-a, bilo je hospitalizovano na Klinici za infektivne bolesti u Prištini, pod sumnjom da su otrovani prilikom prebrojavanja glasačkih listića pristiglih poštom.Naknadne analize rađene su u inostranstvu, ali rezultati tih analiza još uvek nisu saopšteni.\nCentralna Izborna Komisija obaveštava da politički subjekti i kandidati mogu podneti žalbe u roku od 24 časova na Izbornom Panelu za Žalbe i Predstavke u vezi sa ovim rezultatom.


Partija budućnosti - Vlada Stanković - Peščanik\nSamo najmoćnije države mogu sebi da dozvole samovoljnu i dugotrajnu isključenost iz međunarodnih organizacija, neobaziranje na njihove odluke ili njihovo potpuno nepriznavanje. Samo najmoćnije države – pre svih Amerika, u manjoj meri Rusija i na uvek specifičan način Kina – mogu sebi da dopuste status rogue države, otpadnice u međunarodnoj zajednici, pa čak i one najčešće samo privremeno. Sve ostale zemlje, ma koliko njihove vođe isticale svoju moć, političku i ekonomsku nezavisnost i nepotrebnost saradnje sa drugima, zapravo su samo delići jednog velikog političkog sistema. Na prvom mestu iz ekonomskih razloga, samoproglašene narodne vođe su uvek prinuđene da svoj uticaj i svoju moć pokazuju kroz ovaj politički sistem, a ne izvan njega. Okolnost da je unutar njega njihova moć mnogo manja i skromnija nego priča o njihovoj moći koju propagiraju unutar sopstvene države, dovodi do neprestanih pokušaja da svoju snagu pokažu stalnim izazivanjem sukoba – koje u određenom trenutku više ne mogu da kontrolišu.\nUpravo se u takvoj poziciji nalazi danas Redžep Tajip Erdogan. Poslednje nedelje godine koja je na izmaku donele su nove udarce predsedniku Turske, koji ni na koji način ne uspeva da sebi obezbedi status jednog od najmoćnijih svetskih političara. Uprkos taktici izazivanja sukoba i stalnih pretnji, dovođenja Turske do same granice otuđene države, otpale od međunarodnog poretka, njegova izolacija postaje sve jača a pukotine u njegovoj svemoći koju je izgrađivao gotovo dve decenije sve veće i upadljivije.\nOtud i Erdoganova manična aktivnost na izazivanju sukoba u regionu. Sve je počelo porazima na lokalnim izborima maja i juna 2019, na kojim je Erdoganova Partija pravde i napretka izgubila kontrolu nad mnogim velikim gradovima, pre svega Ankarom i Istanbulom. Uprkos poništavanju i ponavljanju izbora u najvećem gradu Turske, rodnom gradu predsednika, ovi porazi su potvrdili snagu sve brojnijih Erdoganovih protivnika koju ni tri godine neprestanog vanrednog stanja nisu mogle da uguše. I iako vladajuća partija na sve načine pokušava da ekonomski uništi novu vlast u Istanbulu i njegovog gradonačelnika, uvodeći neku vrstu unutrašnjih sankcija ovom gradu kroz zabranu svim državnim preduzećima da posluju sa upravom grada od gotovo dvadeset miliona ljudi, gubitak privida svemoći i nezamenljivosti su gurnuli Erdogana na dobro poznati put prisilnog unutrašnjeg političkog ujedinjenja putem izazivanja spoljnih sukoba, od Sirije, Egeja, Kipra, istočnog Mediterana, odnosa sa Izraelom, do sklapanja sporazuma sa vladom Libije o podeli Mediterana na zone za korišćenje zemnog gasa i mešanja u građanski rat u toj zemlji.\nIz samo njemu poznatih razloga, Erdogan je odabrao Ameriku i njenog predsednika kao svog „ravnopravnog“ suparnika još u vreme zamrznutih odnosa sa Rusijom i dok je u Beloj kući bio prethodnik Donalda Trampa. Nakon dolaska nove administracije i predsednika koji ima lične ekonomske interese neposredno uvezane sa turskim predsednikom čiji prijatelj kontroliše dva Tramp tornja u Istanbulu, činilo se da će Erdoganova Turska postati novi miljenik Vašingtona u ovom delu sveta. Politička inercija, zapravo pre svega ubeđenost u sliku o sopstvenoj moći koju je sam izmislio da bi na kraju u nju i poverovao, naterali su Erdogana da nastavi sa izazovima Americi.\nOvi pokušaji odmeravanja snaga dobili su svoj konačni završetak u kasno popodne u petak 20. decembra po američkom vremenu, odnosno u ranim satima subote 21. decembra 2019. po evropskom vremenu. Tada je američki predsednik, na putu za božićni odmor na Floridi nakon što je donji dom Kongresa izglasao njegov opoziv, potpisao zakone o budžetu za narednu godinu, koje je Kongres izglasao većinom koja onemogućava predsednički veto. U okviru budžeta za odbranu nalaze se odredbe kojima se Turska isključuje iz programa proizvodnje lovaca F-35 vrednog preko 10 milijardi evra; osuđuje se delovanje Turske u istočnom Mediteranu i njen sporazum sa Libijom kojim se narušavaju prava i suverenitet Grčke i Kipra i ugrožavaju njihova bezbednost i zone isključivog ekonomskog interesa u Egeju i Mediteranu; sankcionišu se svi učesnici u planiranju i sprovođenju dva gasovoda: Nordstream 2, koji bi trebalo da gas iz Rusije preko severnog morskog puta dovede direktno u Nemačku, veliki projekat nekadašnjeg nemačkog kancelara Gerharda Šredera, i Turkstream, kojim bi ruski gas preko Turske stizao na Balkan i dalje u Evropu. Istovremeno sa ovim zakonima koji imaju snagu sankcija, ističe se učešće Amerike u projektu gasovoda EastMed, kojim bi se gas iz voda oko Republike Kipar, uz saradnju ove ostrvske države, Grčke, Izraela i same Amerike, sprovodio do Evrope, preko Grčke i Italije. Kao da sve ovo nije dovoljno, očekuje se i konačno potpisivanje sankcija Turskoj zbog kupovine ruskog raketnog sistema, koje su izglasane u američkom Kongresu, takođe većinom koja onemogućava veto predsednika.\nPolitika „napada sa svih strana“ na Redžepa Tajipa Erdogana time je dovedena do svojih krajnjih granica. Pretnje puštanjem sirijskih izbeglica u Evropu, proterivanjem američkih vojnika iz baza u Turskoj, slanje naoružanih dronova i vojnih aviona na okupirane teritorije Kipra i turskih vojnih brodova u vode ove države i, na kraju, turske vojske u Libiju, samo su pojačali sukob sa Amerikom, a mešanje u sukobe u Libiji ga je dovelo, ponovo, na suprotnu stranu od Rusije.\nStoga je od posebnog značaja to što je u petak 13. decembra nekadašnji Erdoganov ministar spoljnih poslova i premijer Ahmet Davutoglu objavio početak rada svoje partije – koja je ponela krajnje nepolitičko ime Partija budućnosti. Ovaj ideolog neo-otomanske doktrine upravo u Erdoganovim svađama sa svima vidi razlog naglog slabljenja pozicije Turske u regionu i njeno političko i ekonomsko posrtanje zajedno sa sve iracionalnijom politikom predsednika, koji je sudbinu države poistovetio sa svojom. Erdoganov odgovor je bio očekivan – Davutoglua je optužio da je izdajnik i povezao ga, zajedno sa svojim nekadašnjim ministrom finansija Alijem Babadžanom koji je takođe najavio osnivanje partije, sa aferama pranja novca preko Halkbanke – čime je značajno oslabio poziciju ove banke.\nI Davutoglu i Babadžan se zalažu za povratak na nekadašnju, novo-otomansku politiku Turske – ekonomska ekspanzija i politički uticaj u regionu ali putem saradnje sa susedima i, na prvom mestu, najbliže savezništvo sa Amerikom, narušeno Erdoganovom ratobornom politikom. Američki pojačani uticaj u istočnom Mediteranu i jugoistočnoj Evropi i najpre ekonomska očekivanja od ogromnih rezervi zemnog gasa u regionu, doveli su i do promene političke dogme po kojoj je Turska nezaobilazni i najvažniji saveznik u ovom delu sveta, kome je sve dopušteno.\nUmesto nepouzdane Turske i njenog problematičnog predsednika, osnova američke politike u regionu je postala Grčka, čak i pre dolaska na vlast Nove demokratije i Kirijakosa Micotakisa u julu ove godine. Nedavno potpisivanje sporazuma o strateškoj saradnji Srbije i Grčke, samo nekoliko dana nakon čuvene izjave ruskog predsednika o Srebrenici, stoga ima poseban značaj – upravo zbog toga posebno pažljivo sakrivan od javnosti.


IVICA DAČIĆ: U Moskvi Srbiju prima Putin, a u Americi ulazimo na sporedna vrata | DNEVNE\nIVICA DAČIĆ: U Moskvi Srbiju prima Putin, a u Americi ulazimo na sporedna vrata\nMINISTAR spoljnih poslova Srbije Ivica Dačić izjavio je danas da je Srbija „primer dobrosusedskih odnosa“.\n„Srbija, i pored toga što prima šamare, ulaže napor da vodi politiku pomirenja“, rekao je ministar za RTS.\nUpitan zašto je baš u vreme kada Srbija pregovara o nabavci naoružanja od Rusije, prošle nedelje u Vašingtonu najavljena izrada američkog izveštaja o saradnji zemalja Zapadnog Balkana sa Rusijom, Dačić je rekao: „Neka svako radi svoj posao“.\nPodvukao je da je Srbija „nezavisna zemlja koja vodi politiku neutralnosti“ i da je „posao Vlade da obezbedi da zemlja bude jaka i poštovana, i da može da se odbrani“.\n„Nismo neutralni kao Švajcarska, ali vodimo politiku vojne neutralnosti, što znači da nismo članovi nijednog vojnog saveza, naša vojna saradnja može biti ravnopravna sa svim zemljama“, rekao je Dačić.\nNOVE-STARE LEKCIJE HOJT JIA: “Srbija će morati da napravi distancu prema Rusiji ili cela EU agenda pada u vodu”\n„Voleo bih da Tramp dođe u Srbiju… i da nam to lepo kažu… Dokle ćemo da razgovaramo samo (sa zvaničnikom Stejt departmenta zaduženim za region, Brajanom) Hojtom Jiem o tome. Kada odemo u Moskvu razgovara se sa Putinom, ne sa šefom neke direkcije u ministarstvu spoljnih poslova“, rekao je Dačić.\nMinistar je dodao da tako „poruke mogu da se šalju nekim kvazidržavama u svetu, a što se tiče Srbije, Srbija želi dobre odnose sa SAD, za šta je potrebno dvoje“.\n„Predsednik Srbije se u ovih nekoliko poslednjih meseci sastao s gotovo svim vodećim državnicima na svetu. Srbija je otišla korak dalje u EU integracijama. Želi nova prijateljstva, nova partnerstva, a neće zapostaviti stare prijatelje i takve odnose želimo da razvijamo“, rekao je on.\nUpitan da li će biti ministar 2025. godine što je nagovešten rok za stupanje Srbije u EU, Dačić je rekao da je to „toliko daleko, da je o tome glupo pričati“.


Novinarska udruženja u Srbiji stala u zaštitu novinarke N1 | Tacno.net\nAutor 👤RSE 9.11.2020. u 16:44\nNezavisno udruženje novinara Srbije (NUNS) saopštilo je 9. novembra da pruža punu podršku novinarki N1 televiziji Žaklini Tatalović i navelo u saopštenju da će učiniti sve kako bi zaštitili njen profesionalni i ljudski integritet i pravo na slobodan rad.\nNa račun Žakline Tatalović folk pevač Aca Lukas izrekao je uvredljive tvrdnje gostujući na privatnoj televiziji Pink u nedelju, 8. novembra. Uprkos pokušaju voditeljke emisije da prekine Lukasovo izlaganje, on je insistirao da nastavi.\nU saopštenju NUNS-a se navodi da su takvi napadi “logična posledica višegodišnjeg urušavanja pristojnosti i etičnosti u javnom prostoru u čemu prednjače državni funkcioneri, pojedine televizije sa nacionalnom frekvencijom i režimski tabloidi”.\nNUNS je takođe naveo i da je tokom septembra 2020. godine sprovelo istraživanje među novinarkama o onlajn napadima “Osnažene novinarke = informisani građani”, u okviru kojeg je više od trećine ispitanica (36 odsto) odgovorilo da je u poslednjih pet godina dobijalo pretnje onlajn kanalima ili im je na bilo koji drugi način bila ugrožena bezbednost tim putem.\nOd toga njih 42 odsto tvrdi da je to bila posledica nekog od njihovih tekstova, a 27 odsto da je zbog ukupnog rada, dodaje se u saopštenju.\nŽaklina Tatalović je u svom komentaru koji je objavila na Tviteru 8. novembra zahvalila svima na podršci.\n“Nastaviću da postavljam pitanja, šta god da izmisle jer tu sam za vas”, poručila je Tatalović.\nTelevizija N1 je u svojem saopštenju objavljenom na sajtu te televizije 9. novembra navela da zahteva od REM-a, Regulatornog tela za elektronske medije da osudi, kako se ocenjuje, zloupotrebu nacionalne frekvencije i zaustavi “pretvaranje televizija sa nacionalnom frekvencijom u medijske alate za obračune i napade na druge medije i njihove novinare”.\n“N1 poziva Koordinaciono telo za rodnu ravnopravnost da, u skladu sa svojim kompetencijama, odmah raspravlja o ovom skandalu, a profesionalna novinarska udruženja, druge medije i nevladine organizacije koje se bave medijima da osude primitivno vređanje novinarke N1”, dodaje se u saopštenju N1.\nU njemu se najavljuje i da će menadžment televizije o događaju obavestiti sve relevantne međunarodne organizacije koje se bave medijima, uključujući Međunarodne federacije novinara, OEBS, kao i nadležna tela Evropske unije.\nUdruženje novinara Srbije (UNS) takođe je reagovalo u ponedeljak i pozvalo sve učesnike u javnom životu da ne vređaju novinare. U saopštenju se podseća da svako ima pravo da kritikuje rad medija i novinara, ali da se “ovakvo vređanje ne može opravdati slobodom govora”.\nZaštitnik građana: Napadi na novinarke ne jenjavaju\nPovodom izrečenih uvreda na račun novinarke N1 oglasio se i Zaštitnik građana Zoran Pašalić navodeći u saopštenju od 9. novembra da su uvrede i ismejavanje novinarki sve češći i brutalniji i upozoravaju na rastuću netrpeljivost, kao i nemogućnost uspostavljanja elementarnog dijaloga u društvu.\n„U pokušaju da bude duhovit i zabavan, (Lukas, prim. aut.) vulgarno je ismejao Žaklinu Tatalović i time na delu demonstrirao pokaznu vežbu verbalnog nasilja, svestan da za takvo ponašanje neće snositi posledice. Ni on, niti autorka i voditeljka emisije Hit tvit, kao i TV Pink kao emiter“, navodi se u saopštenju Zaštitnika građana.\nU saopštenju se dodaje da je Zaštitnik građana kroz seriju sastanaka sa predstavnicima medijskih udruženja, po ugledu na platformu Saveta Evrope, inicirao i osnovao u Srbiji jedinstvenu medijsku platformu za registrovanje svih napada na novinara, kao i reagovanje nadležnih državnih organa.\n„Evidentiranjem ovih napada, njihovom javnom osudom i odgovarajućom sankcijom, medijska platforma će nedvosmisleno staviti do znanja da su ovakve pojave nedopustive i kažnjive u našem društvu“, navodi se u saopštenju Zaštitnika građana.\nTagovi: aca lukasnapadi na novinarkežaklina tatalović


U Istočnom Novom Sarajevu dodijeljena kancelarija Udruženju "Multipla skleroza" - FILTER\nU Istočnom Novom Sarajevu dodijeljena kancelarija Udruženju “Multipla skleroza”\nNačelnik opštine Istočno Novo Sarajevo Jovan Katić dodijelio je Udruženju “Multipla skleroza” Sarajevsko-romanijske regije kancelariju koja se nalazi na Trgu Republike Srbije, u okviru sportske dvorane u ovoj lokalnoj zajednici.\nKatić je sa sekretarom Udruženja Zoranom Tuševljakom i direktorom Zdravstvene ustanove “Master fizikal” Bojanom Pavlovićem potpisao sporazum kojim se obezbjeđuju besplatni pregledi za lica oboljela od multiple skleroze, te tretmani, ukoliko budu neophodni.\nNačelnik opštine je nakon potpisivanja sporazuma istakao je da je dodjela kancelarije mali doprinos radu ovog udruženja i podrška svim licima oboljelim od multiple skleroze.\n“Na ovaj način im dajemo podršku, da smo svi uz njih i da mislimo o njima”, rekao je Katić, te dodao da će ova lokalna zajednica, u skladu sa svojim mogućnostima, da pomaže rad Udruženja.\nPrema njegovim riječima, biće finansirani svi troškovi koji se odnose na rad ove kancelarije, kako bi se olakšale poteškoće oboljelih od ove autoimune bolesti.\n“Cilj Opštinske uprave je da kancelarija bude upravo na Trgu Srbije, gdje se okuplja svakodnevno veliki broj ljudi, da približimo sve one koji su oboljeli od multiple skleroze stanovništvu i kažemo da je to bolest koje se ne treba stidjeti”, naglasio je Katić i dodao da je i ova populacija sastavni dio lokalne zajednice i društva.\nOn je zahvalio Zdravstvenoj ustanovi “Master fizikal”, koja je zajedno sa opštinom obezbijedila besplatne preglede i tretmane za sve oboljele sa područja Istočnog Novog Sarajeva.\nPrema njegovim riječima, ovo je nastavak dobre saradnje opštine i ove zdravstvene ustanove s obzirom na to da je u protekloj godini bio obezbijeđen besplatan pregled za školarce koji su kretali u školu, kao i mjerenje gustine kostiju penzionerima.\n“Osluškujemo potrebe naših sugrađana”, naveo je Katić, te dodao da će javnost biti informisana o narednim koracima rukovodstva opštine, a sve s ciljem poboljšanja uslova života stanovnika Istočnog Novog Sarajeva.\nDirektor Zdravstvene ustanove “Master fizikal” Bojan Pavlović zahvalio je Katiću za sve što ova lokalna zajednica čini za pacijente sa multiplom sklerozom, kojima je liječenje i briga o zdravlju potrebna cijelog života.\n“Mi u Zdravstvenoj ustanovi potrudićemo se da pomognemo i da damo maksimalni doprinos sa ciljem poboljšanja kvaliteta života i liječenja lica koji boluju od multiple skleroze”, rekao je Pavlović.\nSekretar Udruženja “Multipla skleroza” Zoran Tuševljak zahvalio je za dodijeljeni prostor Udruženju, jer će ono sada, kako je rekao, koliko-toliko moći da funkcioniše.\n“Do sada nismo imali prostor, nismo se mogli družiti, a ni komunicirati sa ostalim udruženjima oboljelih od multiple skleroze u Republici Srpskoj”, rekao je Tuševljak i dodao da Udruženje broji 220 članova.\nGovoreći o problemima sa kojima se suočavaju oboljeli od multiple skleroze, Tuševljak je istakao da su to lijekovi koji su ekstremno skupi, posebno kod teže oboljelih, a i teško se dolazi do njih.\nTags: Bojan Pavlović Zoran Tuševljak Jovan Katić udruženje "Multipla skleroza"\nPrethodna Večeras počinje međunarodni festival “Akordeonart plus”\nSledeća Naš grad bogatiji za tri stanovnika


Zrenjaninci vrlo nezadovoljni radom rukovodilaca Mesnih zajednica - Z1INFO.RS\nNaslovna Sela i mesne zajednice Zrenjaninci vrlo nezadovoljni radom rukovodilaca Mesnih zajednica\nZrenjaninci vrlo nezadovoljni radom rukovodilaca Mesnih zajednica\nIako je još uvek aktuelni gradonačelnik Zrenjanina Čedomir Janjić, jedan od onih političara za koje se smatralo da je ”čovek iz baze”, u prevodu, neko ko je karijeru pored dugogodišnjeg stranačkog angažmana u Demokratskoj stranci Srbije (DSS) započeo upravo kao rukovodilac jedne mesne zajednice, njegova administracija je po mišljenju sugrađana dovela do toga da je značaj mesnih zajednica, u Zrenjaninu praktično sveden na jedno osrednje udruženje građana.\nPo rezultatima interenet ankete koja je sprovedena na portalu Z1info-Zrenjanin (anketa je popunjavana na FB stranicama Z1info, Zrenjanin, Moj Zrenjanin, Moj grad023 i Bagljaš Zrenjanin – oko 50.000 pratilaca) čak 92% anketiranih je odgovorilo da NIJE zadovoljno radom i zalaganjem rukovodstava svojih Mesnih zajednica. 8% je odgovorilo da je JESTE zadovoljno kako njihova Mesna zajednica funkcioniše.\nNa pitanje ankete:\nDa li ste zadovoljni radom mesne zajednice u kojoj živite? Mesna zajednica kao servis gradjana, njena ažurnost, aktivnost, da li odgovara na vaša pitanja, interesovanja, žalbe, da li rešava probleme koje očekujete, da li se Savet MZ bori da ulepša i poboljša svakodnevni život gradjana?\nodgovorilo je ukupno 380 učesnika – zainteresovanih sugrađana.\nPostavlja se i opravdano pitanje da li većina sugrađana zna koja su zakonska, statutarna i pravilnikom o mesnim zajednicama u Zrenjaninu zaduženja i prava mesnih zajednica. Odgovornost za to svakako snosi izvršna i zakonodavna vlast u Zrenjaninu, a najpre gradonačenik, gradsko veće i Skupština grada Zrenjanina.\nGrađani definitivno dobro znaju da zaduženja Mesnih zajednica nisu velika, ali svakako za neke ne tako velike komunalne i infrastrukturne probleme i njihovo sporo ili nikakvo rešavanje, smatraju da je najveća odgovornost upravo na rukovodstvima ovih jedinica vlasti.\nDecenijama iza nas ostala su vremena kada su Mesne zajednice bile stecište najraznovrsnijih aktivnosti, političko društvenih ali i sportskih i kulturnih dešavanja, jedno vreme smatrana i za socijalističku tromu zaostavštinu, koju je potrebno reformisati i pripremiti da bude efikasan servis građana koliko je moguće u 21. veku ili jednostavno ugasiti.\nDanas je centralizacija vlasti i finansija ostavila danak mesnim zajednicama. One su kako bez prihoda tako i bez velikog značaja i uticaja na rešavanje komunalnih problema, smatraju sugrađani, tako da je ova mikro samuprava najbliža svakodnevnim dnevnim problemima negde na sredini, niti je reformisana niti je ugašena, a kao takva ne može dati željeni rezultat.\nTako da i pojedina rukovodstva i zaposlena lica u Mesnim zajednicama komentarišu da su praktično ”ugušena” od strane gradske vlasti ,i bez moći da nešto učine za svoje komšije, sem ukoliko ne gaje vrlo bliske veze sa čelnicima grada.\nPosebna je priča oko održavanja izbora za Savete mesnih zajednica, gde se jasno vidi da je na poslednjim izborima izlaznost građana u velikom padu, za razliku od pre nekoliko godina, a sve češće se komentariše i o tome da se izbori pripremaju i održavaju polutajno, bez obaveštavanja građana o kandidacionom postupku, čime se umenjuje mogućnost da građani koji imaju želju da učine nešto više za svoje mesto se automatski u startu diskvalifikuju, što je bio slučaj u najvećoj mesnoj zajednici u gradu, tokom prošle godine. Sve to je dovelo do velikog nepoverenja građana Zrenjanina u rukovodstva mesnih zajednica, a za to najveću odgovornost ima gradska vlast zbog toga što ona uređuje tu oblast.\nZnajući da u Evropi su u nekim državama mesne zajednice dobile čak statuse opština i kao takve mikro celine imaju svoje izvorne prihode, efikasnije i brže mogu da rešavaju goruće probleme u svojim sredinama, trenutna gradska vlast u Zrenjaninu se seti mesnih zajednica i njenog značaja tek u fazi predizborne kampanje.\nOno što je očigledno, seoske mesne zajednice su važan činilac u svakodnevnom životu sela i svakodnevnih aktivnosti ,te su time i meštani naseljenih mesta češće odgovarali sa DA na postavljeno pitanje iz ankete.\nSve češće se i sami građani određenih mesnih zajednica bilo da su gradske (14) ili seoske (22) sami organizuju i uhvate u koštac sa rešavanjem nekog problema svog kraja, bez da ”vuku za rukav” nekoga iz gradske vlasti, pa se postavlja i logično pitanje ”Da li postoji efikasan sistem rešavanja osnovnih dnevnih životnih problema” te se opet dovodi u pitanje postojanje Mesnih zajednica u Zrenjaninu, komentari su čitalaca.\nPodsetimo, na sajtu grada Zrenjanina sem adresa i brojeva telefona NE POSTOJE najosnovnije informacije o rukovodstvima mesnih zajednica, bez imena i prezimena predsednika, sekretara, nema e-mailova, nema ničega dokumantovano niti sistematizovano o njihovom radu i aktivnostima, tako da se i sugrađani retko obraćaju istoj, pa i kad se obrate ništa veliko ne mogu ni da očekuju.\nTo verovatno najbolje govori o tome kako gradska vlast gleda na mikro samoupravu, na njenu ozbiljnost i značaj, koliko na nju kao potencijal za servis građana računa, te su i time rezultati mesnih zajednica po mišljenju sugrađana ”mršavi”.\nObradio: Urednik Z1info\nrajko ninkovic 29. March 2020. At 04:44\nIma li uopste smisla komentarisati bilo sta vezano za seoske mesne zajednice.Ja sam iz Ban.Despotovca i nemam nista lepo reci o ljudima koji navodno “vode” ovo mesto.Jedna osoba u selu prima platu kao sekretar Mesne zajednice a ostali kao Predsednik Saveta i drugi su ljudi koji koriste ta mesta da bi sta ucarili ali ne za selo,jer selo propada svaki dan,tone.Ljudi se ne podnose,u selu nista ne “stima”,svi su najpametniji,u selu nema nikakvih sadrzaja koji bi mestane zblizili,pa evo i ovaj virus nas je razdvojio i strpao u kuce.Gradonacelnik Janjic je nezainteresovan za bilo sta a i kako bi kad je on clan Demokratske stranke koja je bacila Srbiju na kolena.Rekoh na pocetku:”Ima li uopste smisla pisati o mesnim zajednicama”-bice da nema,jer vama novinarima je potreban tiraz i to je sve.


Dinar je jači prema evru za 1,0 odsto nego pre mesec dana, a za toliko je jači i na godišnjem nivou. Od početka godine, dinar je prema evru porastao za 1,3 posto.\nDinar je prema američkoj valuti jači za 1,5 odsto nego pre mesec dana, dok je na godišnjem nivou slabiji za 0,7 odsto.\nUzroci jačanja srpske valute u poslednjih mesec dana, prema rečima guvernerke Jovanke Tabaković, su veće poverenje stranih investitora i pojačana kupovina dinarskih hartija od vrednosti, a procenjuje da će do kraja godine evro ostati oko 122 dinara.\n– Dobra informisanost NBS o uticaju relevatnih faktora omogućava efikasno održavanje stabilnosti na deviznom tržištu. Mi ni u narednom periodu ne očekujemo značajne turbulencije na deviznom tržištu – kaže za “Blic” guvernerka Tabaković.


Vojin Mijatović jasno podcrtao: "Milorad Dodik i Dragan Čović su oteli svoj dio države i žele da pokažu kako je BiH nemoguća država!"\nMijatović ističe da svaki dan u RS i prije neko veče u Mostaru ne reaguje SDA ni Bakir Izetbegović osim saopćenjima za javnost\nMostar i sve ono što se dešavalo u Mostaru predstavlja eklatantan primjer otete države, stava je Vojin Mijatović, prvi čovjek banjalučkog SDP-a.\n“To svaki dan gledamo na slučaju RS, ali i Mostara. Milorad Dodik i Dragan Čović su oteli svoj dio Bosne i Hercegovine i svaki dan na svoj način žele pokazati i građanima ali i međunarodnoj zajednici kako je BiH nemoguća država. Sigurno ekstremisti u Mostaru koji su po nalogu Čovićeve politike prije neko veče demonstrirali kako se počinju međunacionalni sukobi nisu jači od države, ali je u situaciji kada Čovićeva politika uzurpira nadležnosti policije sasvim dovoljno da se vrati strah među ljude što je i bio cilj”, kazao je Mijatović za Patriju.\nNa sve te igrokaze, ističe Mijatović, svaki dan u RS i prije neko veče u Mostaru ne reaguje SDA ni Bakir Izetbegović osim saopćenjima za javnost, što pokazuje svu licemjernost njegove politike prema državi i građanima.\n“Nama trebaju iskreni i časni Bosanci i Hercegovci koji će voditi državnu politiku na svakom pedlju zemlje i koji će vratiti uzurpirane nadležnosti državi koje su uz saglasnost Izetbegovića uzurpirali Dodik i Čović. Zato su izbori 2022 ključni, to su izbori na kojima nema, ako i ili, moraju se okupiti sve ali sve bh. snage i pobijediti politike SDA ,SNSD i HDZ ali i svih ostalih koji podržavaju uzurpiranje nadležnosti i parčanje države. BiH je od Jadrana do Save od Drine do Une, svi koji to prihvaćaju u jedan front i preuzimanje odgovornosti 2022. Vrijeme je da se pošalju u istoriju politike torova, mržnje, straha i otete države”, zaključuje Mijatović.\nBakir IzetbegovićDragan ČovićMilorad DodikVojin Mijatović\nPrevious article Oglasila se Dušanka Majkić: “Nismo glasali za srpski jezik u FBiH jer SDP hoće da nam podvali i bosanski jezik koji SNSD nikada neće priznati”\nNext article Zastupnica iz Doboja Sanja Vulić “na sva zvona” hvali svog šefa: “Ponosna sam što imamo Srbe kakav je Milorad Dodik”\nIskre frcaju na sve strane: Vojin Mijatović “bacio rukavicu u lice” i Bakiru Izetbegoviću i Miloradu Dodiku!\nOrganizator je obavijestio nacionalne federacije Francuske, Litvanije, Slovenije, Njemačke, Mađarske, kao i Košarkaški savez BiH o ovoj odluci\nPrema njegovim riječima, ono što krasi ovaj tim su zajedništvo i atmosfera koju imaju između sebe, igraju kao tim, a ne za sebe i svoju statistiku\nMeđutim, pitanje je postavljeno na zavaravajući način\nOglasila se Dušanka Majkić: “Nismo glasali za srpski jezik u FBiH jer SDP hoće da nam podvali i bosanski jezik koji SNSD nikada neće priznati”


Novinari ispred zgrade Vrhovnog suda Crne Gore, Podgorica, maj 2019.\nU prvoj polovini 2020. godine, Crna Gora je nastavila sa primenom akcionih planova za poglavlja 23 i 24 te drugih strateških dokumenata u oblasti vladavine prava, a usvojila je i nove, piše u non-paperu Evropske komisije (EK).\nInače, non-paper je neformalni dokument koji se uglavnom iznosi u zatvorenim pregovorima unutar institucija EU, posebno među zemljama članicama i ima za cilj postizanje dogovora o nekom spornom političkom pitanju.\nIzveštaj o Srbiji, drugoj državi u pristupnom procesu, takođe je priređen.\ndokumentu, u koji je Radio Slobodna Evropa (RSE) imao uvid, ocenjeno je da se zemlja suočavala sa vanrednim izazovima koji su istaknuti u Izveštaju EK za Crnu Goru za 2019. godinu, posebno u kritičnim oblastima slobode medija, borbe protiv korupcije i trgovine ljudima.\nU Izveštaju EK se navodi da je nastavljen sveobuhvatan rad na usklađivanju zakonodavstva sa pravnom tekovinom EU, izgradnjom institucija ali određenim preostalim izazovima, uključujući i oblast pravosudne reforme.\nKonstatuje se da je pandemija COVID-a 19 stvorila dodatne izazove u ovoj oblasti i doprinela određenim objektivnim kašnjenjima u radu Crne Gore na sprovođenju vladavine prava.\nU Dokumentu se navodi da Crna Gora nastavlja rad na novom zakonskom okviru o medijima, te da je bilo pomaka u istragama starih slučajeva napada na imovinu medija. "Ali izazovi u vezi sa ukupnom situacijom u oblasti slobode izražavanja i medija ostaju", stoji u Izveštaju.\nSpominje se da su otvorene nove krivične istrage u slučajevima korupcije, a imovina je privremeno i trajno oduzeta.\nIstiče se da Skupština nije mogla da obezbedi potrebnu dvotrećinsku većinu za važna pravosudna imenovanja i zbog toga ključne funkcije pravosudnog sistema popunjavaju vršioci dužnosti.\nUz to, u non-paperu EK se podvlači da nije zanemarljiva zabrinutost u vezi sa spornim imenovanjima visokih funkcionera u pravosuđu, koja nisu u skladu sa preporukama Grupe država Saveta Evrope protiv korupcije (GRECO) o nezavisnosti pravosuđa.\n"Ostaje važno da Crna Gora ne krene unazad u dosadašnjim dostignućima u reformi pravosuđa i da nastavi da ostvaruje rezultate, posebno u borbi protiv korupcije, istovremeno osiguravajući istinsku nezavisnost svih relevantnih institucija", poručuje se u Dokumentu.\nBez obzira što postoji pravni okvir kojim se garantuje nezavisnost pravosuđa, EK ocenjuje da se crnogorsko pravosuđe i tužilaštvo "i dalje smatraju ranjivim na političko uplitanje".\nPrimedbe u dokumentu EK se odnose i na imenovanje sudija na najmanje treći mandat, što prema Izveštaju ozbiljno dovodi u pitanje tumačenje ustavno-pravnog okvira od strane Sudskog saveta. Zakonske norme, naime, ograničavaju takva imenovanja na maksimalno dva mandata kako bi se sprečila prevelika koncentracija moći u pravosuđu.\nNon-paper ističe da su i dalje ograničeni, podaci o primeni etičkih kodeksa i disciplinske odgovornosti za sudije i tužioce.\nIzveštaj EK ocenjuje da se u Crnoj Gori "bez značajnijih odlaganja" sporovodi Akcioni plan koji prati strategiju reforme pravosuđa.\nPut predsjednice sudova u Crnoj Gori ka doživotnom mandatu\nSveukupni uticaj antikorupcionih mera na posebno ranjivim područjima (lokalna samouprava, prostorno planiranje, javne nabavke, privatizacija, zdravstvo i obrazovanje) tek treba da pokaže opipljive rezultate, kaže se u Izveštaju. Podvlači se da treba poboljšati transparentnost postupaka javnih nabavki i tako pomoći u smanjenju rizika od korupcije.\nEK navodi da je uspostavljena evidencija istraga, krivičnog gonjenja i pravosnažnih presuda u slučajevima korupcije na visokom nivou, ali ostaje da se dalje konsoliduje. Takođe se smatra da treba poboljšati situaciju u vezi sa oduzimanjem imovine.\nNon-paper EK zaključuje da je pravni okvir za borbu protiv organizovanog kriminala u velikoj mjeri uspostavljen i usklađen sa pravnom tekovinom EU. Navodi se da su česta ubistva vezana za kriminalne klanove, kao i da se broj istraga i procesuiranja teških i organiziranih zločina brojčano povećao.\nPrema Izveštaju EK, aktivno uključivanje Crne Gore u međunarodnu policijsku saradnju ponovo je rezultovalo uspešnim operacijama protiv crnogorskih kriminalnih grupa, u zemlji i inostranstvu.\n"Međutim, pristup agencija za sprovođenje zakona ključnim bazama podataka i dalje je ograničen i ometa istrage. Dugi sudski postupci i česta odlaganja ročišta i dalje sprečavaju presuđivanje u predmetima organizovanog kriminala", stoji u Izveštaju.\nU Izveštaju se ističe da crnogorska Skupština tek treba da usvoji nove zakone o medijima i javnom radijskom-televizijskom sistemu, koji bi trebao da se uskladi sa pravnom tekovinom EU u ovoj oblasti, te da nije završen prelaz RTCG-a (Radio-televizije Crne Gore) sa državne medijske organizacije na istinski javni servis.\nDokument EK spominje da su u januaru 2020. godine, kao mere za borbu protiv dezinformacija, privođeni urednici internetskih portala zbog navodnog krivičnog dela izazivanja panike i nereda. Nakon toga su usledile dodatne represivne mere zbog objava na društvenim medijima, a u kontekstu krize COVID-a 19.\nDokument spominje da su u proteklom periodu zabeležena četiri slučajeva napada na novinare.\nCrnogorska politika viza nije u potpunosti usklađena sa listom zemalja EU za čije državljane je potrebna viza i onih koji su izuzeti od ovog zahteva, zaključuje EK i navodi da država i dalje oslobađa državljane Rusije, Jermenije, Kazahstana, Azerbejdžana, Belorusije, Kube, Ekvadora, Kuvajta i Turske od kratkoročnih zahteva za vizu - bilo sezonski, u turističke svrhe ili trajno.\n"Sezonske mere oslobađanja od viza nisu u skladu sa pravnom tekovinom EU. Uticaj izuzeća se pomno nadgleda, a dosad nije primećen uticaj na neregularne migracione tokove u zemlju", ističe se u Dokumentu.


Selektor vaterpolo reprezentacije Srbije pokazao kako jednim gestom, tajm-autom i sa svega nekoliko reči može da se motiviše ekipa u najvećem meču generacije.\nU finalu Olimpijskih igara naša nacionalna selekcija je ubedljivo vodila protiv Grčke, sa 6:3, ali je potom "pala"...\nGrčka se sredinom druge deonice potpuno vratila u meč, rezultat u drugoj četvrtini je bio 7:7, pa je nalet rivala tajm-autom prekinuo srpski selektor.\nUz neke kratke instrukcije, Dejan Savić je svojim igračima viknuo:\n- Nemoj da me nervirate!\nI, u te četiri reči stala je najveća filozofija naše vaterpolo reprezentacije - igrači su uveliko, i to vrlo dobro znali šta im je činiti, legendarni strateg im je toliko godina, toliko puta u važnim mečevima, sa svojim saradnicima sve pripremio kako da se i u najtežim momentima pobedi, a oni su od toga, na trenutak, usled velikih iskušenja u bazenu, odstupili.\n"Nemoj da me nervirate" bio je Savićev poziv da se priberu, da rade "samo" ono što su naučeni, što vole, i što su vežbali.\nI, trgli su se "delfini". Do kraja meča, od tog trenutka, primili su tri gola, dali dvostruko više - a rezultatom 13:10 ušli u istoriji kao novi/stari olimpijski šampioni u vaterpolu.


SARAJEVO - Predsjednik Humanitarne organizacije "Merhamet“ Muslimansko dobrotvorno društvo (MDD) Hajrudin Šahić uručio je danas pomoć za sve ugrožene porodice naselja Bare u Kaknju čiji su domovi uništeni u klizištu. Porodicama su uručeni paketi sa interventnom ......\nOpširnije: Merhamet uručio pomoć svim ugroženim porodicama u Kaknju\nRukometna reprezentacija Bosne i Hercegovine izgubila je od Portugala s 26:22 (14:8) u prvom susretu odigranom u sklopu priprema za svjetsko prvenstvo u Kataru.U reprezentaciji BiH istaknuo se Dejan Malinović sa šest postignutih golova, četiri pogotka upisao je Peđa Dejanović, dok su po tri gola\nOpširnije: Rukometaši BiH poraženi od Portugala\nObjavljeno: 05 Januar 2015\nDOBOJ - Muhamed Hadžikadunić (34) iz Makljenovca kod Doboja ručnom bombom ubio je svoju bivšu djevojku Zoricu Knežević (46) iz Doboja, a u eksploziji je i sam teško povrijeđen i ljekari se bore za njegov život, saznaje Press.Stravični zločin dogodio se oko 14.30 časova u jednom od lokala u zgradi Sportsko-rekreativnog centra “Džungla” u Doboju.\nOpširnije: Djevojka poginula u eksploziji bombe u Doboju\nObjavljeno: 01 Januar 2015\nSARAJEVO - BiH treba državnike koji će voditi interese o narodu, a ne politikante koji će voditi interese samo o sebi, rekao je Mladen Ivanić, predsjedavajući Predsjedništva BiH. "Ako budemo politikanti, onda ćemo nastaviti da tonemo kao društvo. Uvjeravam vas da ja dio takvog scenarija neću biti", rekao je Ivanić.\nOpširnije: Ivanić: Vlada Srpske neće dočekati naredne izbore\nSrpske vlasti otele kuću Kenanu Saraču u centru Foče i još mu naplatili njeno rušenje\nBošnjaci koji žive na prostoru manjeg bh. entiteta, naročito oni koji imaju imovinu u RS-u, a žive negdje drugo, svakodnevno su suočeni sa genocidnim nasrtajima velikosrpske politike. Brojni su primjeri genocidne politike Republike Srpske prema\nOpširnije: Srpske vlasti otele kuću Kenanu Saraču u centru Foče i još mu naplatili njeno rušenje\nĆiro Blažević: Mehmed Baždarević je jedna moralna vertikala\nPreko granice ni sa sendvićem!


Bolničko lečenje za turiste obolele od kovida 19 tokom boravka u Crnoj Gori biće besplatno i imaće mogućnost besplatnog PCR testiranja.\n„Vlada je donela odluku da se turisti, koji se razbole od Kovida-19 za vreme boravka u Crnoj Gori i budu bolnički zbrinuti, leče o trošku države“, kazala je ministarka zdravlja Crne Gore Jelena Borovinić Bojović.\nTakođe, svi hotelijeri će 10 odsto kapaciteta nameniti za eventualne slučajeve obolevanja od Kovida-19, pišu Vijesti.\nUkoliko ulaze u Crnu Goru, državljanima Srbije, Hrvatske, Bosne i Hercegovine, Albanije, Kosova, Sjeverne Makedonije, Rusije, Belorusije i Ukrajine nije potreban negativan PCR test, već mogu ući u zemlju bez ograničenja, ali im je, kao i građanima Crne Gore, zabranjen međugradski saobraćaj tokom vikenda i kretanje od ponoći do pet sati ujutru.\n„Ta zabrana međugradskog saobraćaja važi i za turiste“, pojasnila je, govoreći o epidemiološkim merama, ministarka zdravlja u Vladi Crne Gore.\ncrna gora/koronavirus/pcr test/Srbija/ulazak


Napoli veruje Gatuzu: Dogovoren novi dvogodišnji ugovor, 1.900.000 po sezoni\nIzvor: MozzartSport.com, 26.Okt.2020, 03:19\nTrener tima iz Napulja uskoro stavlja paraf na produžetak saradnje sa osvajačem Kupa Italije\nNasledio je krajem prošle godine učitelja Karla Ančelotija na kormilu Napolija, uspeo da preporodi tim iz grada podno Vezuva, osvoji Kup Italije posle trijumfa u finalu protiv Juventusa, a uskoro stiže nagrada.\nLa Gazzeta dello Sport javila je da će nekadašnji proslavljeni reprezentativac Italije i bivši trener Milana do Božića po Gregorijanskom kalendaru >> Pročitaj celu vest na sajtu MozzartSport.com << da potpiše novi dvogodišnji ugovor. Dve strane su dogovorile uslove saradnje koja će temperamentnom stručnjaku da donese 1.900.000 evra po sezoni. Predsednik Napolija Aurelio De Laurentis pristao je da smanji klauzulu u ugovoru od sedam miliona evra u slučaju da se ranije prekine saradnja sa trenerom.\nGatuzu stari ugovor ističe na kraju ove sezone. Dve strane su letos prolongirale dogovor za proleće, ali posle dobrog starta sezone Napolitanaca u Seriji A odlučeno ja se stvar ubrza. "Amin" je, prema navodima uticajnog italijanskog medija, dao i svemogući superagent Žorž Mendeš, koji vodi računa o karijeri mladog stručnjaka.\nĐenaro je stigao na užarenu klupu Napolija u decembru prošle godine posle otkaza koji je dobio Ančeloti. Ove sezone u šampionatu Apenina Napoli na terenu ima maksimalan učinak od četiri pobede. Ipak, za zalenim stolom je poražen od Juventusa (0:3) jer nije otputovao na meč u Torinu. Italijanska federacija je kaznila tiam sa stadiona San Paolo sa oduzimanjem jednog boda, pa je Napoli trenutno na deobi drugog mesta prvenstva Italije sa 11 bodova, koliko ima i Sasuolo. Lider Serije A je Milan, klub u kome se kao igrač proslavio popularni Pit bul.\nNapolitanci su u nedelju u petom kolu Serije A pobedili povratnika u elitni rang Benevento posle preokreta u drugom poluvremenu (2:1). U Ligi Evrope, tim iz Napulja je neprijatno iznenadio porazom na premijeri od AZ Alkmara (0:1) na San Paolu.


Stigao je mart, a kreće s Merkurom u sekstilu sa Plutonom. Mogući naleti iskrenosti, razjašnjavanja, objašnjavanja, prepiranja, samouverenih tvrdnji potkrepljenih jakim argumentima. Osećaćete neverovatnu moć i vladaćete scenom kao retko kad. Isto tako, slušaćete druge pažljivo i predano, na šta će vam svi biti veoma zahvalni jer se pokazujete kao pravi prijatelj. Inteligencija danas izuzetno naglašena, kao i intuicija. Potreba za istraživanjem, logičkim povezivanjem stvari u celinu i dolaženjem do istine danas je veoma istaknuta. Želećete sad i odmah da raspravite neke stvari sa osobama koje vam svojim postupanjem već duže vreme remete duhovni mir.


UO UINO usvojio privremene koeficijente za raspodjelu prihoda u prvom kvartalu - Privredna štampa\nUpravni odbor Uprave za indirektno oporezivanje (UO UIO) BiH usvojio je juče Odluku o utvrđivanju privremenih koeficijenata za raspodjelu sredstava s jedinstvenog računa za razdoblje januar – mart 2016. godine.\nUpravni odbor usvojio je juče i Odluku o utvrđivanju uvjeta za carinski terminal temeljem koje trebaju biti otklonjeni postojeći nedostaci u funkcioniranju i upravljanju carinskim terminalima.\nUO UINO juče je donio odluku o pokretanju procedura za uspostavu Carinske ispostave Neum.\nUpravni odbor je obaviješten o skorom isteku mandata direktora UINO, te je dana suglasnost da se pokrenu procedure u Vijeću ministara BiH za raspisivanje natječaja za ovu poziciju.\nKamen temeljac za izgradnju crpne hidroelektrane Vrilo bit će postavljen na prigodnoj svečanosti u danas, 16. srpnja, s početkom u…\n"Dobra transportna i komunikaciona infrastruktura, posebno u ruralnim područjima u kojima se odvijaju poljoprivredne djelatnosti, glavna su pretpostavka za razvoj…


Jedinstvena BiH i nezavisno Kosovo | Republika Srpska\nNaslovna Bosna i Hercegovina Jedinstvena BiH i nezavisno Kosovo\nJedinstvena BiH i nezavisno Kosovo\nProfesor Univerziteta za nacionalnu odbranu u Vašingtonu Stiven Mejer smatra da će američki državni sekretar Hilari Klinton tokom posjete Balkanu narednog mjeseca poručiti da BiH mora ostati jedinstvena država, a rukovodstvo Srbije ohrabriti da obave razgovore sa Prištinom i na kraju prizna nezavisnost Kosova.\nMejer je izjavio Srni da će Klintonova reći liderima i građanima u BiH, a naročito rukovodstvu Republike Srpske (RS), da BiH mora ostati jedinstvena država, da treba da ide putem ka NATO-u i EU, te postane „odgovoran član evropske i svjetske zajednice“.\nOn smatra da će poruka Hilari Klinton donekle zavisiti od ishoda izbora u BiH i ukoliko, kao što se očekuje, bude malih izmjena u rukovodstvu kao rezultat izbora, njena poruka biće odjek američke pozicije koja se nije izmijenila 15 godina.\n“Kao što je slučaj sa ostalim američkim zvaničnicima, ona vjerovatno neće objasniti zašto je neophodno da BiH ide tim putem. Ona će možda podsjetiti na politiku svog muža (Bila Klintona) na Balkanu u vrijeme kada je bio predsjednik i naglasiti koliko je on `pomogao` ovom regionu“, naglasio je Mejer u pisanoj izjavi Srni iz Vašingtona povodom najava da će Hilari Klinton posjetiti Balkan.\nGovoreći o posjeti Klintonove Srbiji, Mejer je naglasio da će ona gotovo sigurno čestitati predsjedniku Srbije na odluci da fundamentalno promijeni rezoluciju Srbije u UN i suštinski popusti pod pritiskom EU i SAD.\n„Ona će ohrabriti Tadića da preduzme sljedeći korak – održi razgovore sa Prištinom i na kraju prizna nezavisnost Kosova“, istakao je Mejer i dodao da će ona naglasiti da će takav kurs pomoći Srbiji da se brže približi članstvu u NATO-u i EU.\nKao i u slučaju BiH, smatra Mejer, ona neće objasniti zašto to treba da se uradi ili zašto je to u nacionalnom interesu Srbije, “ali će predsjednik Tadić biti `veoma zahvalan` na `podršci` SAD i neće priznati pravu suštinu ove podrške, a to je nezgodan američki pritisak i miješanje u spoljnu politiku Srbije“.\nMejer smatra da je najvažnije za BiH i Srbiju to da se politika SAD nije promijenila i da se to neće desiti – bez obzira na promijenjene okolnosti na Balkanu.\n„U Vašingtonu zaista postoji mali interes za balkanski region i SAD se vjerovatno neće ponovo značajnije angažovati na Balkanu“, istakao je profesor vašingtonskog Univerziteta za nacionalnu odbranu.\nOn je naglasio da, bez obzira na to, postoje određeni zvaničnici u administraciji predsjednika SAD Baraka Obame koji su služili i u Klintonovoj administraciji i oni su i dalje zainteresovani za balkanski region – najviše zbog toga da opravdaju zastarjelu i stagnantnu američku politiku u čijem su kreiranju pomagali tokom devedesetih godina 20. vijeka.\nAmerički državni sekretar izjavila je sinoć da planira da posjeti Srbiju i Kosovo sljedećeg mjeseca i izrazila nadu da će pomoći Beogradu i Prištini da počnu razgovore. „Veoma se radujem posjeti Beogradu i Prištini i prilici da razgovaram ne samo sa liderima, nego i sa građanima“, izjavila je Klintonova na zajedničkoj konferenciji za novinare sa šefom spoljne politike EU Ketrin Ešton.


Beograd: Održan protestni skup "Marš poreskih obveznika" – Nadlanu.com\nBeograd: Održan protestni skup "Marš poreskih obveznika"\nObjavljeno 8. juna 2013. / 18:20:00\nIdeja marša na kome je, prema saopštenju Fiskalne koalicije, učestvovalo 400 ljudi bila je da poreski obveznici iskažu nezadovoljstvo prekomernim plaćanjem i načinom na koji se upravlja njihovim novcem.\nU koloni koja je išla od Studentskog kulturnog centra do Ministarstva finansija Srbije su se čuli povici “Odbrani novčanik” i “Niži porezi”.\nIspred Ministarstva, ekonomista Pavle Mihajlović rekao je da “svakog radnog dana radimo do 13 sati za poreze i doprinose, do 14 i 30 za porez na dodatu vrednost, a do kraja radnog vremena za sebe”.\nPosle Mihajlovića, prisutnima se obratio politički direktor Fiskalne koalicije, Miloš Nikolić koji je rekao da je današnji skup samo početak gradjanskog pritiska na vlast da manje troši novac gradjana i da ih manje oporezuje i zadužuje.\nDemonstranti su ispred Ministarstva pročitali i Povelju poreskih obveznika u kojoj su izneli svoje zahteve za manje poresko opterećenje građana. Oni nisu uspeli da svoje zahteve predaju Ministarstvu finansija.


Fudbal - Novogodišnji turnir u malom fudbalu „Pančevo – 2012“\nNovogodišnji turnir u malom fudbalu „Pančevo – 2012“\nNapisano u kategoriji Fudbal, 13 decembra, 2012\nGradski fudbalski savez Pančeva ove zime organizuje Novogodišnji turnir u malom fudbalu koji će biti održan u Hali sportova Strelište. Turnir počinje 28.decembra 2012.godine i trajaće do 5.januara 2013.godine, kada je predviđeno odigravanje finalnih mečeva turnira.\nPrijavljivanje ekipa traje do 27.decembra 2012.godine, do 12 časova, kada će biti izvlačenje parova ekipa po grupama. Ekipe koje žele da učestvuju na turniru moraju da izvrše uplatu kotizacije za takmičenje na žiro račun Gradskog fudbalskog saveza Pančevo: 250-1490000295060-64, u visini od 15.000 dinara.\nOrganizator turnira spremio je bogat fond nagrada i veruje da će na turniru pored ekipa iz Pančeva doći ekipe iz Beograda i ekipe iz ostalih mesta Južnog Banata, koje su nekad učestvovale na ovom turniru. Bliže informacije mogu se dobiti na telefone: 013/341-262, 060/364-0922 i 064/180-2205.


deca - Blitz RS - Vesti\nOkanović o tragedijama u kojima su stradala deca:Voleo bih da vidim šta su ih učili u školi, ovo nikada ne smete da radite!\nOn kaže da je nedopustivo da se dozvoli da dete koje je 5. razred škole izađe na ulicu i da pritom pravi elementarne greške u saobraćaju, kao i da treba postaviti pitanje da li postoje propusti unutar obrazovnog sistema. Damir kaže da je elementarna greška kada iz autobusa izlazite na kolovoz van pešačkog prelaza. -…\nU mnogim kulturama postojalo je verovanje da su imena „srećonoša“ i da davanjem pravilnog imena detetu možemo uticati na to koliko će sreće imati u životu. Kako su godine prolazile, verovanja su se polako pretvarala isključivo u simboliku. Međutim, mnogi roditelji i danas paze na značenje imena svog deteta, ne zbog praznoverja, nego zbog želje…


File: Započeti reforme radi učlanjenja u EU\n19. mart/ožujak, 2010. update 19. mart/ožujak, 2010.\nŠtefan File i kosovski predsednik Fatmir Sejdiu danas u Prištini\nKomesar Evropske unije za proširenje Štefan File izjavio je danas u Prištini da institucije Kosova treba da obezbede političku stabilnost, garantuju bezbednost za manjine, posebno srpsku i da započnu reforme potrebne za učlanjenje u EU, ističući da Kosovo ima evropsku perspektivu.\nFile je zatražio od institucija odlučnu borbu protiv negativnih pojava, organizovanog kriminala ističući da su potrebna konkretna dela u borbi protiv tih problema.\n„U nekim oblastima očekujemo napretke, posebno u oblasti vladavine zakona, borbe protiv korupcije, organizovanog kriminala i konkretne rezultate u oblasti dobre vladavine“, rekao je komesar EU pozivajući se na izveštaj o napretku Evropske unije koji je rađen prošle godine.\nObećao je građanima Kosova da će se i oni jednog dana uključiti u proces liberalizacije viza.\nThaçi: Region više ne zavisi od Beograda\nGovoreći o konferenciji na Brdu kod Kranja i problemima sa kojima se suočavaju organizatori, komesdar File je rekao da je na samim liderima da pronađu rešenje. Brisel, po njemu nastavlja da vidi region sa jasnom evropskom perspektivom.\nPredsednik Fatmir Sejdiu je rekao da Kosovo nema drugu viziju sem integracije u evropske i evroatlantske strukture.\n„Kosovo ima viziju da bude članica EU i članica NATO-a, kako bi imala ravnopravne mogućnosti delovanja i korišćenja beneficija, ali istovremeno i da ostvaruje ono što joj pripada u zajedničkom partnerstvu sa EU, i taj će dan doći. Koliko će biti dug ili kratak put zavisi od našeg rada i naravno od podrške koju imamo“, rekao je predsednik Sejdiu.\nPremijer Kosova Hashim Thaçi je posle razgovora sa komesarom Fileom izjavio da o evropskoj perspektivi zemalja Zapadnog Balkana ne može više da se odlučuje u Beogradu, dok je govoreći o konferenciji na Brdu kod Kranja rekao da će tamo Kosovo učestvovati kao nezavisna i suverena država.\n“Treba shvatiti da demokratizacija i evropska perspektiva zemalja ne zavise od Beograda. Sve su zemlje regiona sada nezavisne i niko nije značajniji od drugih, već su ravnopravne. Kosovo će tamo gde bude predstavljeno učiniti to samo sa ravnopravnim statusom, kao nezavisna i suverena država”, rekao je premier Thaçi.\nFile je posle posete Prištini otputovao za Tiranu.


U Nacionalnom centru za javno zdravlje "Sijensano" kažu da broj inficiranih u Belgiji i dalje nastavlja da raste u odnosu na prosek novozaraženih na dnevnom nivou iz prošle nedelje, koji je bio 9.692.\nProsečan broj smrtnih slučajeva je u prethodnoj nedelji iznosio 33 na dnevnom nivou, a Belgija je dostigla cifru od 10.539 preminulih od korona virusa.\nStručnjaci upozoravaju i na porast broja hospitalizovanih koji je sada prešao prag od 3.000, a na intnezivnoj nezi je 525 pacijenata.\nU Belgiji se dnevno testira oko 60 hiljada ljudi, a stopa pozitivnosti testa najviša je u Briselu i Liježu, gde svaka četvrta testirana osoba dobije pozitivan rezultat na kovid-19.\nZbog nastavka drastičnog rasta ionako visokog broja zaraženih, hospitalizovanih, stručnjaci u Belgiji predlažu novo "zaključavanje" zemlje.\nU zemlji su od početka ove nedelje već zatvoreni svi restorani i kafići, a uveden je i policijski čas od ponoći do pet ujutru.\n- Drugo zaključavanje jedina je opcija koju je Belgija ostavila da zaustavi naglo rastuće zaraze i hospitalizacije - kaže mikrobiolog i nekadašnji portparol Nacionalnog Istituta za javno zdravlje Emanuel Andre.\nAndre kaže da se više ne postavlja pitanje "šta treba zatvoriti u zemlji" već "šta može ostati otvoreno".\n- Belgija ide pravo ka zidu i ostalo je samo malo prostora za donošenje društvenih odluka o tome koja preduzeća mogu ostati otvorena, a koja ne - upozorio je Andre.\nDodaje da "stvari izmiču kontroli", a da je zaključavanje efikasnije kada se brzo postavi.\nBelgijski Centar za javno zdravlje upozorava da će bolnice širom zemlje do kraja oktobra imati preko 1.000 kovid pacijenata na intenzivnoj nezi i da bi taj broj mogao da skoči na 2.000 do sredine novembra.\nZbog naglog porasta broja inficiranih, u Belgiji je ukinuto testiranje za sve sem za osobe sa izraženim simptomima bolesti.


Završene radničke sportske igre - Podrška publike velika - Dnevnik Juga\nPočetna / SPORT / Završene radničke sportske igre – Podrška publike velika\nZavršene radničke sportske igre – Podrška publike velika\nIna Dendić 22/10/2019\tSPORT, Vlasotince Ostavi komentar\nPred publikom, koja je popunila tribine sportske hale, sinoć je odigravanjem finalnih utakmica u muškoj i ženskoj konkurenciji završen turnir “Radničke sportske igre 2019”.\nU finalnoj utakmici muških ekipa, “Prosveta” je pobedila ekipu “Lokalna samouprava – SRC Vlasina” rezultatom 2:0, u veoma zanimljivoj i neizvesnoj borbi do kraja meča, dok je u utakmici za treće mesto ekipa “Manifatura Europea” pobedila ekipu “Gunjetinac” sa 6:3. U ženskom finalu, u utakmici koja je igrana uz veliku podršku navijača, ekipa “Moravac ketering” bila je bolja od ekipe “Elrad Srbija” pobedivši sa 3:1.\nNajbolji igrača turnira je Miloš Jovanović iz ekipe “Prosveta”, a za najboljeg golmana prpoglašen je Ivan Golubović, čuvar mreže ekipe “Lokalna samouprava – SRC Vlasina”. U ženskoj konkurenciji, najbolja igračica turnira je Milena Ristić iz ekipe “Moravac ketering”, a za najboljeg golmana proglašena je Dragana Kocić koja je branila mrežu “Elrad SrbijE”.\nU okviru finalne večeri, odigrana je revijalna košarkaška utakmica između ekipa “Elrad Srbija” i “Elrad WSS”, u kojoj je pobedila ekipa “Elrad Srbija”, a prema najavi organizatora, košarka bi trebalo da bude deo programa radničkih sportkih igara u Vlasotincu od iduće godine.\n„Turnir je trajao skoro mesec dana, protekao je u veoma dobroj atmosferi, uz fer igru, veliku borbenost i posvećenost ekipa, na zadovoljstvo ljubitelja malog fudbala – kaže direktor SRC Vlasina Dejan Čikić, dodajući da su u potpunosti ispunjeni ciljevi turnira – rekreacija, druženje i zabava.\nPrethodni Predsednik Vučić: Nema države bez kulture\nSledeći Evo koje zgrade sutra neće imati struju\nSutra proslavljamo Spasovdan – Saznajte koji su običaji na sutrašnji dan!\nVIŠESTRUKI DAVALAC KRVI, PROFESOR FIZIČKE KULTURE I TRENER SPORTSKE GIMNASTIKE JOŠ JEDNOM POTVRDIO SVOJU HUMANOST …


Tadić: Kosovo nije uslov za EU\nPredsednik Srbije Boris Tadic govori na godišnjoj skupstini Evropske federacije novinara, u hotelu "M" u Beogradu, 15. juna 2011.\nPredsednik Srbije Boris Tadić rekao je danas da Kosovo nije uslov za evropske integracije Srbije, ali da nema sumnje da će neke zemlje Unije insistirati na tome da Srbija reši to pitanje pre ulaska u EU.\nPredsednik Srbije razgovarao je sa novinarima nakon zasedanja Skupštine Evropske federacije novinara, koja je održana danas u Beogradu.\nKosovo nije uslov evropskih integracija Srbije, ali, kako je izjavio Tadić, ne treba širiti iluziju da Kosovo nije problem u evropskim integracijama. Nakon jučerašnje izjave nemačkog državnog sekretara Vernera Hojera, koji je tokom posete Beogradu rekao da je priznavanje teritorijalnog integriteta svih susednih država jedan od preduslova za širenje EU, Tadić je ocenio da nema dileme da će pojedine zemlje i pojedini političari insistirati da Srbija reši taj konflikt pre nego što uđe u Uniju.\n„Ne treba širiti iluziju da Kosovo nije problem u Evropskim integracijama. Jer Evropa ima dovoljno unutrašnjih konflikata i Evropa koja se suočava sa njima ne želi da unosi još jedan konflikt.”\nPo rečima Tadića nikakav pritisak na Srbiju pred eventualno dobijanje statusa kandidata za članstvo u EU ili mogućeg datuma za početak pregovora s EU neće imati efektivnost. Istovremeno, Srbija hoće dijalog sa Prištinom i Beograd je, po oceni Tadića, krajnje konstruktivan u tim razgovorima, iako kroz čitav taj proces Srbija neće ni implicitno ni eksplicitno priznati nezavisnost Kosova:\n“Pre svega želeći da reši konflikt, a sa druge strane želeći da nađe i tehnička rešenja za probleme koji tište građane, nezavisno koje nacionalnosti danas žive na Kosovu i Metohiji, Srbi ili Albanci. To je transport roba i usluga, pa čak i učestvovanje predstavnika kosovskih Albanaca na regionalnim forumima. Srbija nema ni jedan razlog da blokira kosovske Albance da učestvuju na regionalnim forumima i da blokira bilo kakav proces regionalne saradnje.”\nU Beograd danas stigao pomoćnik američkog državnog sekretara Filip Gordon, koji se sastao s ministrom spoljnih poslova Srbije Vukom Jeremićem. Vođen je razgovor o bilateralnim odnosima dveju zemalja, situaciji u regionu, kao i nastavku saradnje u oblasti privrede, kulture i sporta. Gordon se, inače nalazi u poseti regionu – posle razgovora u Sarajevu i Beogradu pomoćnik američkog državnog sekretara će posetiti i Hrvatsku i Kosovo.


RTS :: Slavko Banjac posle dvadeset godina u PGP RTS\nVesti Slavko Banjac posle dvadeset godina u PGP RTS\nsreda, 13. jun 2018, 12:18 -> 08:34\nPopularni pevač narodne muzike Slavko Banjac 12.06.2018.godine potpisao je ugovor sa našom najstarijom produkcijskom kućom PGP RTS i time najavio izlazak novog albuma, posle pauze od 20 godina\nOvaj umetnik moćnog glas, čiji se hitovi poput "Daleko negde, ko zna gde", "Uzmite dušu, uzmite sve", "Ne verujem lepim ženama", "Kasno je", "Ja imam nekog, a ti si sam", "Pevaću da te zaboravim" i danas rado slušaju uprkos dvodecenijskoj pauzi, ističe: " U novi album sam utkao mnogo emocija i siguran sam da će publika to umeti da prepozna".\nDirektor PGP RTS-a Vladimir Graić, ovom prilikom, rekao je da mu je izuzetno zadovoljstvo što velikan naše urbane narodne muzike, a u osnovi pop pevač, svoj novi studijski album posle 20 godina izdaje za našu produkcijsku kuću PGP RTS :" Album je fenomenalan, svež i komercijalan".\nU očekivanju novog Banjčevog albuma "Ljubav kao odgovor" PGP RTS je ekranizovao stare hitove "Daleko negde, ko zna gde" i "Kasno je". Kako ova dva evergrina narodne muzike izgledaju i zvuče u novom, osveženom ruhu, pogledajte na zvaničnom You Tube kanalu PGP RTS-a.\nUskoro izlazi i prvi spot za pesmu sa novog albuma Slavka Banjca u izdanju PGP RTS-a, a u propremi je ekranizacija još nekoliko novih numera.\nDabome, SAD: Projektili i dronovi doleteli iz Irana


Gradska sekretarka za socijalnu zaštitu Nataša Stanisavljević pozvala je sve roditelje da se prijave za novčanu pomoć Grada Beograda, ukoliko to nisu uradili do sada\nRoditelji trojki, četvorki, petorki, šestorki i duplih blizanaca, koji se do sada nisu prijavili, mogu podneti zahtev i potrebnu dokumentaciju za ostvarivanje prava na stalnu novčanu pomoć, koja je predviđena Odlukom o pravima i uslugama socijalne zaštite Grada Beograda, saopšteno je iz Sekretarijata za socijalnu zaštitu.\nGradska sekretarka za socijalnu zaštitu Nataša Stanisavljević pozvala je sve roditelje da se prijave za ovu novčanu pomoć Grada, ukoliko to nisu uradili do sada.\n-Sekretarijat pruža kontinuiranu finansijsku podršku roditeljima trojki, četvorki i duplih blizanaca. Ova vrsta podrške predviđena je Odlukom o pravima i uslugama socijalne zaštite i ostvaruje se jednom godišnje. Zbog aktuelne epidemiološke situacije omogućili smo roditeljima da zahtev i potrebnu dokumentaciju mogu da podnesu i putem elektronske pošte jer nam je zdravlje naših korisnika na prvom mestu. Roditelji dece predškolskog uzrasta dobijaju jednu prosečnu zaradu, roditelji dece osnovaca dobijaju dve prosečne zarade, a roditelji dece srednjoškolaca dobijaju tri prosečne zarade isplaćene u Beogradu. U prošloj godini, iz budžeta Grada u ove svrhe izdvojeno je više od 12 miliona dinara za 104 porodice sa 328 dece - rekla je Nataša Stanisavljević.\nOna je naglasila da će Grad Beograd nastaviti i dalje da obezbeđivanjem i razvojem usluga, prvenstveno iz oblasti socijalne zaštite, pruža neophodnu pomoć i podršku u cilju poboljšanja kvaliteta života. Zahtev i potrebna dokumentacija podnosi se u Gradskom centru za socijalni rad u Beogradu, Ruska 4, a zbog aktuelne epidemiološke situacije zahtev i potrebnu dokumentaciju moguće je podneti i putem elektronske pošte na imejl: sanja.patric@gcsrbg.org.\nZa sve dodatne informacije roditelji se mogu obratiti na broj telefona 011/2650-329. Potrebna dokumentacija je sledeća: izvod iz matične knjige rođenih za svu decu, prijava prebivališta za svu decu, potvrde iz škole o redovnom školovanju, očitana lična karta podnosioca zahteva (majka ili otac), fotokopija tekućeg računa i popunjen zahtev.


Jugović: Opozicija slobode meri vređanjem Dijane Hrkalović – KomentarPress\nPosted on фебруар 22, 2019 фебруар 22, 2019\nU svojoj kratkoj izjavi za komentarpress.net bivši potpredsednik Pokreta socijalista Bratislav Jugović kaže da opozicija slobode u našem društvu meri vređanjem Dijane Hrkalović.\n– Nejasno je da li se za lidere opozicije slobode u našem društvu mere strašnim vređanjem Dijane Hrkalović bez posledica i da li je to borba za jačanje institucija- rekao je Jugović i dodaje da je Dijana Hrkalović sprečila da narko dileri i zločinci Fatmir Ljimaj i Ramuš Haradinaj budu predstavnici Interpola.\nJugović ocenjuje da razultati rada Dijane Hrkalović govore da je narko dilera sve manje kao što rezultati politike Aleksandra Vučića kažu da je sve više država koje su povukle priznanje lažne države Kosovo.\n– Ako je politika PSG borba za institucije, onda će Sergej Trifunović morati na sudu da dokazuje da je Dijana Hrkalović u bliskim odnosima sa narko dilerima – zaključuje Jugović.\nPodsetimo, državna sekretarka Ministarstva unutrašnjih poslova Dijana Hrkalović najavila je danas da će podneti tužbu protiv predsednika PSG Sergeja Trifunovića, zbog toga što je on na opozicionom skupu u Knjaževcu reako da se ona zabavlja sa čovekom koji diluje drogu.\nBesmislenom odlukom beogradskih vlasti dve hiljade ljudi ostaje bez posla


Borba kom će pripasti sektor bezbjednosti | indeksonline.me\nHome Politika Borba kom će pripasti sektor bezbjednosti\nBorba kom će pripasti sektor bezbjednosti\nPredsjednik Prave Crne Gore Marko Milačić rekao je da nema dilemu da će svi relevantni subjekti koji učestvuju u konstituisanju prve demokratske vlade u našoj istoriji biti na visini istorijskog zadatka i da će biti dostojni ovog trenutka.\nMilačić je za Dan rekao da se sada prave temelji zdrave, prosperitetne i stabilne Crne Gore, za sve njene građane.\nNa pitanje kako komentariše pregovore o sastavljanju vlade i da li će sve biti brzo završeno, Milačić je kazao da se radi o odgovornom pristupu.\n“Mandatar za sastav prve demokratske vlade u našoj istoriji Zdravko Krivokapić uveliko vodi proces višeslojnih konsultacija u cilju formiranja vlade. Riječ je o izuzetno ozbiljnom i odgovornom pristupui nemam dilemu da će svi relevantni subjekti koji u ovome učestvuju biti na visini istorijskog zadatka, daćemo biti dostojni trenutka. Sada je vrijeme da svi koji se bavimo procesom konstituisanja nove vlade shvatimo koliko je manje bitan bilo koji pojedinac u odnosu na ogromnu istorijsku stvar koju gradimo, pečat poštene Crne Gore, pečat koji ostavljamo budućim generacijama”, poručio je Milačić.\nGovoreći o tome šta treba uraditi u vezi raspodjele funkcija u bezbjednosnom sektoru, Milačić je izjavio da je potrebno postaviti savjesne, stručne i ljude koji su spremni da se do kraja i beskompromisno uhvate u koštac sa kriminalnim korovom koji je premrežio Crnu Goru protekle tri decenije.\n“Ipak, prepustio bih to onome kome smo za to dali mandat i mi poslanici u Skupštini, ali i narod glasanjem na izborima, profesoru Krivokapuću, koji svih ovih dana samo potvrđuje da je prava osoba, na pravom mjestu, u pravom istorijskom trenutku”, saopštio je Milačić.\nLider Prave, osvrćući se na to kakav treba da bude redosled poteza vezano za Zakon o slobodi vjeroispovijesti, ukazao je da je odgovor vrlo jednostavan – onakav kakav zvanično predloži Crkva.\n“Mjesecima branimo imovinu Srpske pravoslavne crkve, pa najdublje vjerujem da sada ona treba da ima prvu i poslednju riječ. Kako Crkva bude smatrala da će njena imovina biti najzaštićenija, takav će biti stav Prave Crne Gore i moj lično”, poručio je Milačić.


Zenka: U prošloj godini odobreno 11,4 miliona eura za podršku preduzetništvu - CdM\nVlada Crne Gore u fokusu svog djelovanja postavila je aktivnosti koje će pomoći ženi i generalno mladima u Crnoj Gori da budu ekonomski snažniji i vidljivi u javnom životu, poručio je ministar za ljudska i manjinska prava Mehmed Zenka na panel diskusiji u okviru Biznis foruma Prizren 2019.\nCrna Gora je tokom 2018. godine odobrila 11,4 miliona eura plasmana za podršku preduzetništvu, namijenjenih mladima, ženama u biznisu, početnicima u biznisu, individualnim poljoprivrednim proizvođačima, visokoškolcima, što je u odnosu na 2017. godinu rast od 14 odsto, što je ispratilo realizaciju 102 projekta.\nZenka je rekao da je namjena projekata koji se realizuju ovim sredstvima raznovrsna i podrazumijeva angažovanje preduzetnika u raznovrsnim djelatnostima.\nOn je izjavio da Crna Gora u kontinuitetu stvara uslove za uključivanje mladih, žena, preduzetnica u kreiranje dodatnih vrijednosti društva što je važan preduslov cjelokupnog napretka društva i poboljšanja životnog standarda naših građana i građanki.\nS tim u vezi, IRF Crne Gore realizuje kreditnu podršku preduzetništvu kroz kreditne linije koje imaju za cilj motivisanje pomenutih ciljnih grupa za započinjanje sopstvenog biznisa i to uz veom a povoljne uslove finansiranja, uz kamatne stope 0-3 odsto.\nMinistar je naveo neke od linija podrške poput kreditne linije za razvoj preduzetništva, podršku visokoškolcima, tri kreditne linije za žene u biznisu, mladima u biznisu, podršku preduzetništvu.\nOn je pojasnio uslove za dobijanje kreditne podrške ukoliko je direktno kreditiranje da se kamatna stopa kreće od 0 do 3,5 odsto, odnosno ukoliko je isto posredstvom banaka stopa je 4%, sa rokom otplate do 12 godina i uključenim grejs periodom do četiri godine.\n“Maksimalan iznos kredita do 50.000 eura za direktne kredite (za preduzetnike do 30.000 preduzetnice do 50.000 eura), dok je za kredite koji će se realizovati posredstvom poslovnih banaka maksimalan iznos kredita je 1.000.000 eura”, rekao je Zenka.\nSocijalna politika jačanjem ekonomskog položaja žena kroz razvoj ženskog preduzetništva i pružanju šanse mladima, traži izlaz iz nezaposlenosti u mnogim zemljama, pa i u Crnoj Gori.\n“Među visokoobrazovanom populacijom velik je broj mladih žena koje žele da se oprobaju u kreiranju sopstvenih biznisa. Vlada Crne Gore prepoznaje značaj uključivanja svih aktera u privredni razvoj Crne Gore i dalje će raditi na stvtaranju sve boljih mogućnosti i prilika da svako ko želi dobije priliku da se osvtari u sferi privrednog razvoja. Tako da iz godine u godinu imamo porast broja preduzetnica i sada je taj procenat 23 odsto onih koje su vlasnice svojih biznisa, a do nedavno ih je bilo svega 9,6 procenata”, poručio je Zenka.\nMinistar je izrazio uvjerenje da će se tokom trajanja foruma razmijeniti mnogi primjeri dobrih praksi, ali izdvojiti dalje konkretne smjernice za unapređenje regionalne saradnje u oblasti preduzetništva.\nTagsbiznis Biznis forum Prizren Mehmed Zenka Ministarstvo za ljudska i manjinska prava mladi podrška žene


ĐUROVIĆ: ZA 1.000 MIGRANATA U SUBOTICI NEMA SLOBODNIH MESTA U PRIHVATNIM CENTRIMA - Magločistač\nPočetna U fokusu ĐUROVIĆ: ZA 1.000 MIGRANATA U SUBOTICI NEMA SLOBODNIH MESTA U PRIHVATNIM CENTRIMA\nĐUROVIĆ: ZA 1.000 MIGRANATA U SUBOTICI NEMA SLOBODNIH MESTA U PRIHVATNIM CENTRIMA\nPostavio/la: MagločistačObjavljeno: 29.07.2016 Kategorija: U fokusuNema komentara\nU Srbiji je između 3.500 i 4.000 registrovanih migranata, od čega je više od 800 dece, od koje je više od 70 bez roditeljske pratnje, saopštio je danas Centar za zaštitu i pomoć tražocima azila.\nDirektor Centra Radoš Đurović rekao je na konferenciji za novinare da je 2.000 migranata u centrima, a ostali su na ulicama.\nPo njegovim rečima, u prvih šest meseci kroz Srbiju je prošlo oko 150.000 migranata, a azil je do 1. jula zatražilo 4.551 lice, među kojima je 1.714 dece, od kojih je 98 bilo bez bez pratnje roditelja.\n„U Subotici, u delu kod granice Mađarske, registrovano je 1.600 migranata koji su smešteni u centre, a za 1.000 još nema slobodnih mesta, tako da su primorani da žive na ulici“, rekao je Đurović.\nOn je rekao da je jedino rešenje da ti ljudi postanu deo sistema kako ne bi postali beskućnici i da je neophodno najveću pažnju posvetiti maloletnicima, koji su zbog takvog načina života najčešće izloženi krijumčarima i trgovcima ljudi.\n„Od dece koja su se našla u ovoj strašnoj situaciji, koje na granicama tuku, puštaju na njih pse, bacaju suzavac, često možemo čuti da kažu kako je bolje da su mrtvi nego što im se sve to dešava“, rekla je psiholog Jana Stojanović.\nStojanović je istakla da su adolescenti i buntovni i lakoverni, i da su laka meta krijumčara koji će ih zloupotrebiti nudeći im stan i hranu.


ŽALGIRIS - ZVEZDA: ODLOŽENO! Korona i dalje pravi probleme crveno-belima - Sportal\nN. Z. L. - Vest objavljena: 21:26 - 10.01.2022\nUtakmica 21.kola Evrolige između Žalgirisa i Crvene zvezde koja je trebalo da bude odigrana u četvrtak odložena je zbog velikog broja pozitivnih rezultata na virus korona u redovima tima sa Malog Kalemegdana.\n- Ovu informaciju na zvaničnom sajtu takmičenja potvrdila je u ponedeljak uveče i Evroliga, a meč koji je trebalo da bude odigran u četvrtak 13.01.2022. godine od 19 časova u Litvaniji, odložen je na zahtev KK Crvena zvezda koji nakon novih rezultata nije bio u mogućnosti da obezbedi minumum od osam igrača za predstojeću utakmicu, navodi se na sajtu kluba sa Malog Kalemegdana.\nNovi termin utakmice biće saopšten naknadno, a prema posebnim regulativama koje su usvojene od strane ECA izvršnog odbora deoničara jedna utakmica tokom pandemije može biti odlagana tri puta.\nCrvena zvezda trenutno ima 10 igrača u kovid protokolu, kao i tri člana stručnog štaba uključujući i prvog trenera Dejana Radonjića, navodi se iz kluba.\nPodsetimo, prethodno, 20. kolo Evrolige je kompletno odloženo, dok je crveno-belima odložen i duel protiv Budućnosti u sklopu ABA lige.


17.05.2022 13:12 Autor: Agencije\nPremijerka Srbije Ana Brnabić smatra da učestale dojave o podmetnutim bombama predstavljaju pritiske iz inozemstva na Srbiju jer nije uvela sankcije Rusiji nakon pokretanja invazije na Ukrajinu, kao što je to učinila većina zapadnih zemalja.\n“Jedina smo zemlja u Evropi koja nije uvela sankcije Rusiji i pritisci su nevjerovatni iz dana u dan. I ove dojave o bombama pritisci su iz inozemstva zbog neuvođenja sankcija Rusiji”, rekla je Brnabić beogradskim medijima.\nPodsjetimo, stotinjak škola u Beogradu evakuirano je jučer nakon dojava o bombi koje su se pokazale lažnima. Dojava je upućena i aerodromu u Nišu, a proteklih dana i trgovačkim centrima, željezničkoj stanici u Novom Beogradu te dvaput zoološkom vrtu.\nNiz dojava o podmetnutim bombama započeo je u martu, najprije avio-kompaniji Air Serbia koja je nakon početka ruske invazije na Ukrajinu nastavila letjeti na liniji Moskva – Beograd. Ukrajina je tada Srbiju optužila za profiterstvo zbog povećanog broja letova za Rusiju u vrijeme zapadnih sankcija toj zemlji.\nBrnabić je rekla za TV Pink da se neuvođenje sankcija Rusiji pokazalo iznimno skupo jer je i investitorima glavno pitanje postalo zašto to Srbija još uvijek nije učinila. Prema njezinoj ocjeni, to dodatno usporava daljnji rast zemlje.\nI drugi srbijanski službenici učestale dojave u posljednja dva mjeseca o bombama u školama, na mostovima, trgovačkim centrima, aerodromima te u sistemu Beogradskog vodovoda i drugdje vide kao dio specijalnog, psihološkog rata protiv Srbije čiji je cilj zastrašiti ljude, poremetiti dnevnu rutinu i stvoriti nestabilnost.\n“Jasno je da je riječ o hibridnom ratu protiv Srbije, a cilj je unijeti u zemlju nestabilnost i nemir i otjerati strane investitore”, rekao je zamjenik gradonačelnika Beograda Goran Vesić.\nI ministar unutarnjih poslova Aleksandar Vulin u povodu niza anonimnih dojava o postavljenim bombama u Beogradu ocijenio je dan ranije da se protiv Srbije vodi specijalni rat i da prijetnje stižu s različitih adresa iz više evropskih država.\nVulin je istaknuo da ministarstvo u saradnji s Višim javnim tužiteljstvom i Tužiteljstvom za organizirani kriminal čini sve da se ubrza proces međunarodne pravne pomoći sukladno međunarodnim konvencijama.\nTagovi: Ana Brnabić dojave o bombama u Srbiji sankcije Rusiji Srbija\nDonesena odluka: Srbija neće povećavati broj letova za Rusiju\nSnimak koji objašnjava sve: Evo kako Vučić uvozi glasove iz BiH pred izbore u Srbiji\nSteže se obruč oko Vučića: Zbog sina i brata riješio se Dijane. Sada želi skinuti ministra jer sve zna\nJoš jedna donacija iz Srbije: Osigurano još 5.000 vakcina


SML :: Grand Slam mts Noć Reklamoždera u Jugoslovenskoj Kinoteci\nOvo veče bilo je u znaku kreativnosti, ekologije i Beograda koji se već 20 godina nalazi na svetskoj mapi Noći Reklamoždera, čiju porodicu čini preko 160 gradova. Ispred domaćina večeri obratio se Marjan Vujovć upravnik Muzeja Jugoslovenske Kinoteke, koja nastavlja saradnju između ove važne institucije i Cinemateque " Jean Marie Boursicot" najznacajnije reklamoteke na svetu.\nPRIJATELJ KREATIVNOSTI uručeno je onima koji su godinama najveća podrška Noći Reklamoždera i koji su tom podrškom najviše doprineli opštem podizanju popularnosti reklama kod publike i kvaliteta kod profesionalca. To je kompanija mts-Telekom Srbija.\nGRAND SLAM nagrada za neponovljiv doprinos razvoju industrije oglašavanja i marketinšku ličnost Srbije mts Noći Reklamoždera dodeljena je Miši Lukiću regionalnom izvršnom direktoru Publicis-a One za Centralnu i Istočnu Evropu, jedanom od najistaknutijih stručnjaka iz oblasti marketinške i komunikacione industrije u Srbiji i Jugoistočnoj Evropi.\nLEGENDARIJUM nagrada koja se daje za stavraoca koji je svojom kreativnošću ostvario istorijski uticaj na standarde oglašavanja. Ova nagrada na predlog Instituta za istoriju oglašvanja posthumno je dodeljena velikanu marketinga Draganu Sakanu.\nNakon čestitki dobitnicima i premijernog prikazivanja filmova o zaštiti prirode, gde su svoju podršku u vidu naracije dali najveći holivudski glumci, cenjeni gosti su uživali u izložbi koja je bila posvećena Draganu Sakanu, u holu Kinoteke.


Kineski sajt Alibaba podstiče internet prodaju\n12.06.2012. / 12:40\nPEKING, Kineski sajt “Alibaba”, čija je glavna djelatnost elektronska trgovina, preduzeće novi korak radi podsticanja prodaje na internetu, subvencionišući svoje prodavce da snize cijene ponuđenih proizvoda.\nNajveća kineska kompanija za prodaju na internetu planira da potroši 300 miliona juana (47 miliona dolara) na ljetnju promociju robe, od prodaje ajfonova do televizora i klima uređaja preko svog “Tmall-a”, prenosi agencija ”Blumberg”.\nOvaj sajt, koji posluje slično kao kompanija “iBej”, odlučio je da subvencioniše ponude prodavaca.\n“Oni posežu u sopstveni džep i pomažu klijentima da snize cijene kako bi ukrali korisnike usluga sajta “360 Buy.com”, rekao je Majkl Klendenin, generalni direktor istraživačke kompanije “Redtek advajzors”. “To je veoma agresivan potez”, smatra on.\nPrema tom programu, koji je prvenstveno fokusiran na prodaju elektronskih uređaja, prodavci na “Tmall-u” se mogu mogu prijaviti za “Alibabine” subvencije kako bi ostvarili popust.\n“Tmall” je u prvom ovogodišnjem kvartalu imao udio od 37 odsto u ukupnoj kineskoj elektronskoj trgovini, što je dvostruko više u odnosu na 17 odsto udjela kompanije “360 Buy.com”, prema istraživanju kompanije “Analajzis internešnel”.\n“Alibaba je vjerovatno sada najbolje pozicionirana kompanija u ovoj oblasti”, rekao je Ben Kavender, analitičar iz kompanije “Čajna market risrč grup” u Šangaju.\n“Kina ima više potrošača koji kupuju preko interneta od Sjedinjenih Američkih Država, a vrijednost tržišta elektronske trgovine bi se do 2015. mogla utrostručiti”, predviđa kompanija “Boston konsalting”. Tanjug\nTagovi: alibababen kavenderinternetmajkl klendenintmalltrgovina


aplikacija : Južne vesti\nKartu za javni prevoz Nišlije mogu da kupe i onlajn\n12:42, 31. 3. 2022.\nKarte za autobuse javnog gradskog i prigradskog prevoza Nišlije mogu da kupe i preko aplikacije za mobilni telefon, a iz Direkcije navode da ovaj način plaćanja za sada važi samo za pojedinačne karte. Ističu da je cena karte ista kao i kada kupuju kod konduktera, ali da je proces lakši.\nNišlija Stefan Đoković sa svojim timom razvija inovativni „digitalni novčanik“!\n13:07, 2. 2. 2022.\nNaša vizija je da kroz KLIK super aplikaciju olakšamo ljudima navike, da podignemo svest o značaju finansijske slobode i da približimo sve prednosti digitalizacije celokupnom društvu.\nPokrenuta platforma za proveru zaštite ličnih podataka građana na sajtovima državnih organa\n17:44, 27. 12. 2021.\nNiško udruženje “Pravilaw” pokrenulo je platformu "otisak.org" na kojoj građani mogu da provere da li je bezbedno da ostave svoje podatke na nekom od sajtova državnih preduzeća i institucija. Od marta naredne godine biće obuhvaćen i privatni sektor, gde građani mogu da zatraže preveru privatnih privrednih kompanija.\nKartica za plaćanje vožnje i aplikacija kojom se prati vreme dolaska autobusa - novine u prevozu u Nišu\n15:00, 27. 8. 2021.\nZa koje vreme autobus javnog gradskog i prigradskog prevoza stiže na određenu stanicu u Nišu građani sada mogu saznati putem aplikacije za mobilni telefon, a nakon što uđu u autobus vožnju mogu platiti posebnom plastičnom karticom koja funkcioniše na principu dopune.\nPlatforma za prevenciju bolesti i očuvanje zdravlja mladih "Zdravo dvadesete"\n14:00, 12. 11. 2020.\nKrajem oktobra meseca kompanija Galenika a.d. Beograd pokrenula je onlajn platformu "Zdravo dvadesete" ( www.dvadesete.rs ) namenjenu edukaciji mladih o zdravim životnim navikama za jačanje i održavanje mentalnog i fizičkog zdravlja.\nProjekat i aplikacija niške firme nagrađeni na takmičenju “Zelene ideje Balkana”\n15:45, 8. 9. 2020.\nU kategoriji “Razvijena zelena ideja”, na takmičenju “Zelena ideja Balkana”, sa 10.000 dolara nagrađen je projekat “City&me” u okviru kojeg postoji i istoimena aplikacija. Projekat je produkt niške firme “Just Start”, a podstiče građane da recikliraju, voze bicikl, brinu o zelenim površinama i za to budu nagrađeni odlaskom u bisokop, pozorište ili umanjenjem računa za komunalije.\nNajukusnija hrana upola cene\n10:30, 15. 6. 2020.\nZamislite sledeću sliku: na vašem stolu je prava italijanska pica sa mnogo sira, tek izvađena iz rerne. Niste izgubili sat vremena spremajući je, niste morali da idete po nju do restorana, a platili ste je upola cene. Zvuči previše dobro da bi bilo istinito, zar ne?\nSMS-om obaveštavaju roditelje kada dete ne dođe na čas, iz niške škole servis nude i drugima\n14:46, 21. 1. 2020.\nIz Osnovne škole "Desanka Maksimović" iz Čokota pored Niša već dve godine obaveštavaju roditelje kada dete ne dođe na prvi čas. Nakon nedavne otmice devojčice na putu do škole u Brzom Brodu, žele da pomognu i ostalima da naprave ovakav servis, jer smatraju da će učenici tako biti bezbedniji, a roditelji mirniji.\nProradila aplikacija za prijavu problema u saobraćaju osoba sa invaliditetom\n15:53, 20. 11. 2019.\nBilo da su u ulozi pešaka, vozača ili se voze u gradskom prevozu i imaju probleme u saobraćaju, ljudi sa invaliditetom mogu da ih prijave preko aplikacije "PONS fondacije". Problemi će biti prosleđeni većniku za saobraćaj Igoru Vojinoviću, a oni manji će, najavljuju, biti rešavani odmah.\nIstorijat i priče leskovačkog kraja od sada i na mobilnom telefonu\n15:59, 23. 10. 2019.\nNastanak i razvoj civilizacije leskovačkog kraja, istorijat i postavke Narodnog muzeja, kao i turu kroz arheološko nalazište Caričin grad, zainteresovani će moći da vide i čuju i pre odlaska u Muzej, preko mobilne aplikacije. Na platformi su dostupne 22 priče, a moguće ih je slušati na engleskom i srpskom jeziku.\nU pripremi aplikacija preko koje će osobe sa invaliditetom moći da prijave smetnje u saobraćaju\n16:14, 12. 9. 2019.\nTrotoari i ulazi u važne gradske institucije u Nišu su nepristupačni osobama sa invaliditetom, a da bi se njihovo kretanje poboljšalo u pripremi je mobilna aplikacija koja bi trebala da objedini sve lokacije i pomogne nadležnima da te probleme otklone i olakšaju građanima kretanje po gradu.\nPiroćanci se preko “Prijavi problem” žale na probleme u gradu\n15:09, 30. 5. 2019.\nGrađani Niša svakodnevno prijavljuju komunalne probleme u gradu preko aplikacije Južnih vesti “Prijavi problem” koja funkcioniše 4 godine, a Piroćanci svoje komunalne ili infrastrukturne probleme mogu već godinu dana da prijave preko aplikacije koju je lokalna agencija Pina NC poklonila gradu. Preko aplikacije je moguće i postaviti pitanje gradonačelniku Pirota Vladanu Vasiću.\nIstorijat i priče o niškom logoru sada i na mobilnom telefonu\n14:54, 16. 5. 2019.\nTuristi, učenici, studenti i svi oni koji žele da saznaju nešto više o istoriji logora na Crvenom Krstu sada to mogu učiniti putem aplikacije koju je kreirao student Aleksandar Marković. On je radeći na ciklusu slika inspirisanih ovim mestom poželeo da o logoru “12. februar” mogu na telefonima i tabletima da čitaju zainteresovani pre ili tokom posete muzeju.\nVirtuelni vodič kroz Tvrđavu - aplikacija stanara niškog Startap centra\n14:38, 29. 3. 2019.\nAndroid aplikaciju “Vila Naissa” koja bi turistima omogućila da slušaju priče o istoriji ove građevine koja je rušena i građena više puta i simbol je Niša, kreira mladi tim koji je jedan od stanara niškog Startap centra.\nNišlije napravile mobilnu aplikaciju za traženje posla\n09:02, 2. 12. 2018.\nPreko mobilne aplikacije "Posao za mlade", omladina će moći da traži zaposlenje, a ovo je kanal istoimene web platforme koju je niški "Kapital magazin" pokrenuo prošle godine. Kako kaže osnivač ovog portala Filip Jovanović, trenutno se preko aplikacije oglašava dvadesetak poslodavaca, a rade na tome da ih bude što više.\nAplikaciju koja reklamira i edukuje uz "proširenu stvarnost" kreirale Nišlije\n12:52, 30. 11. 2018.\nMogućnost da raznovrsni proizvodi “iskoče” i pretvore se u 3D objekte na mobilnom telefonu, tako što bi se on uperio u određeni katalog, časopis ili edukativni materijal, daje aplikacija koju su napravili timovi dve niške firme. Aplikaciju su za rad sa studentima koristili i profesori koledža u Hjustonu.\nStudenti iz Niša napravili aplikaciju za virtuelni tenis i dobili ponudu za posao\n10:33, 27. 11. 2018.\nDa biste igrali tenis i slične igre ne morate da rezervišete termin na nekom od terena, dovoljno je da stavite naočare za virtuelnu realnost. Ovo je moguće zahvaljujući studentima niške Visoke tehničke škole strukovnih studija koji su osmislili virtuelni svet tenisa u kojem igrač ima mogućnost da izabere enterijer u kome želi da igra, kao i protivnika, a zatim uvežbava teniske udarce.\nNiški start-ap donosi revoluciju u arhitektonskom projektovanju\n12:24, 16. 11. 2018.\nMobilna aplikacija “52 vikenda u Srbiji”, virtuelna tura Novog dvora, kao i platforma koja služi za dizajn enterijera, neki su od radova kompanije Future Reality Systems koju je nedavno Grad Niš nagradio priznanjem za najboljeg početnika u poslovanju.\nAplikacija koja povezuje dijagnozu i lekove pobednik niškog "Hakatona"\n12:29, 14. 11. 2018.\nZadatak petog “Hakaton”, 24-časovnog takmičenja u programiranju koje održano proteklog vikenda na Elektronskom fakultetu u Nišu, bio je da se osmisli aplikacija koja bi bila neka vrsta podrške u medicini.\nMlade Nišlije prave aplikaciju za kupovinu karata za gradski prevoz\n09:51, 13. 11. 2018.\nPlaćanje autobuske karte u gradskom prevozu uskoro bi moglo da bude lakše za Nišlije. Grupa mladih iz nekoliko različitih branši okupila se oko kreiranja mobilne aplikacije koja će omogućiti korisnicima onlajn kupovinu dnevnih i mesečnih karata za gradski prevoz. Predano rade na njoj, a kada je završe planiraju da je ponude Gradu Nišu i Direkciji za saobraćaj i javni prevoz.\n15:38, 21. 5. 2022.\nProkupački srednjoškolci organizovali turnir za pomoć devetogodišnjoj devojčici\n13:51, 21. 5. 2022.\nU Pčinjskom okrugu 13 novih slučajeva kovida, u Leskovcu jedan\n12:48, 21. 5. 2022.\nMuškarac iz okoline Trgovišta pesnicom udario trudnu suprugu u stomak\n10:36, 21. 5. 2022.\nKoncertom u niškoj Banovini Marko Luis počinje svoju regionalnu turneju\n09:14, 21. 5. 2022.\nHumanitarna predstava u Aleksincu za pomoć porodicama poginulih rudara\n12:03, 19. 5. 2022.\nLažnu dojavu o bombi u Gimnaziji “Bora Stanković” u Nišu uputila četiri maloletnika\n16:50, 19. 5. 2022.\nUhapšen Nišlija - opljačkao knjižaru, turističku agenciju i trafike


Do 10.000 evra za 638 mladih u narednih mesec dana - Mladi na selu\nMinistar poljoprivrede Branislav Nedimović rekao je danas u Novom Sadu da je završen konkurs koji se ticao grantova za start-apove mladih u poljoprivredi do 40 godina, gde su prioritet imali oni sa višim stepenom obrazovanja.\nIstakao je da će 638 grantova od 10.000 evra u narednih mesec dana biti isplaćeno mladim poljoprivrednicima u Srbiji.\n"Ove godine je to bio pilot projekat, izdvojeno je oko pet miliona evra, a nadam se da ćemo sledeće godine imati za ovu svrhu više novca, jer ovim konkursom dajemo sredstva mladim ljudima koji ostaju na selu ili se vraćaju na selo kako bi se bavili poljoprivredom", naveo je Nedimović.\nMinistarstvo poljoprivrede ove godine prvi put je uvelo program podrške mladim poljoprivrednicima i namenila im, po korisniku do 1.200.000 dinara. Za ovu vrstu pomoći vladalo je veliko interesovanje,\n-Ministarstvo poljoprivrede, šumarstva i vodoprivrede je 2017. godine u sistem podsticaja u poljoprivredi i ruralnom razvoju prvi put uvelo novu meru ruralnog razvoja – posebnu vrstu podsticaja namenjenu mladim poljoprivrednicima, od 18 do 40 godina starosti – kažu u Upravi za agrarna plaćanja.\nMladi poljoprivrednici i preduzetnici su konkurisali za podsticaje za investicije u nabavku novih mašina, mehanizacije, opreme, kvalitetnih priplodnih grla za unapređenje primarne biljne i stočarske proizvodnje i pripremu poljoprivrednih proizvoda za tržište, kao i za investicije u nabavku novih mašina i opreme za preradu mleka, povrća i voća na poljoprivrednim gazdinstvima mladih poljoprivrednika.\nPoslednja izmena 02 Okt, 2017 13:49\nTagovi: mladih mladim poljoprivrednicima branislav nedimović


PRESA od danas NEMA na kioscima | Trebinje Live\nPRESA od danas NEMA na kioscima\nIzdavač dnevnog lista "Pres Republika Srpska" - NPC "Internešnel" saopštio je danas da prestaje sa izdavanjem štampanog izdanja ovog lista zbog ekonomske situacije, ali i sve veće orijentacije publike prema elektronskim medijskim platformama.\nU saopštenju se navodi da će "Pres Republika Srpska" od danas biti u elektronskoj formi i da će čitaoci moći da se informišu na portalu www.pressrs.ba.\n"`Pres Republika Srpska`, njegovi novinari, urednici, kao i ostali zaposleni, po svemu što su učinili u prethodnim godinama, ostavili su neizbrisiv trag u istoriji novinarstva Republike Srpske", ističe se u saopštenju.\nNPC "Internešnel" zahvalio je svim saradnicima koji su pomogli izdavanje dnevnog lista "Pres Republika Srpska", čitaocima na vjernosti i poslovnim partnerima na uspješnoj saradnji.\nPrvi broj dnevnog lista "Pres Republika Srpska" izašao je 21. maja 2007. godine i samo devet mjeseci nakon izlaženja svrstao se u sam vrh čitanosti štampanih medija u Srpskoj i BiH


SDP i GP URA potpisale sporazum o prioritetima nove vlade\nTanjug 14. aprila 2022. 15:32\nPODGORICA – Predstavnici opozicione Socijaldemokratske partije (SDP) i GP Ura potpisali su usaglašeni sporazum o parlamentarnoj podršci i političkim prioritetima 43. vlade Crne Gore u kojem se iskazuje potpuna i nedvosmislena posvećenost usklađivanju politike sa EU i NATO, vrednostima zapisanih u Ustavu Crne Gore i potrebi deblokade procesa EU integracija.\nKako se navodi u dokumentu, koji je objavio podgorički portal CdM, jasno se osuđuje agresija Ruske Federacije na Ukrajinu a potpisnici obavezuju da će predložiti u Skupštini usvajanje posebnog akta tim povodm.\nNavodi se i obaveza doslednog sprovođenja svih EU, NATO i UN politika u odnosu na ovo pitanje.\nU okviru temeljnih principa saradnje, pored privrženosti ustavnim vrednostima građanske i sekularne države, posebno je, navodi se, interesantna i stavka vezano za antifašizam i protivljenje istorijskom revizionizmu.\nJačanje saradnje u okviru NATO saveza, čiji je Crna Gora član, takođe je eksplicitna obaveza i jedan od temeljnih principa delovanja vlade.\nDeblokada pravosuđa i izbor najviših funkcija u tom segmentu, zakon o poreklu imovine, izmene zakona o morskom dobru, izborna reforma, usklađivanje zakona sa standardma Evropske i Venecijanske komisije neke su od ključnih prioriteta rada nove vlade, koje se navode u sporazumu.\nSporazum predviđa i jasnu obavezu preispitivanja svih nezakonitih i spornih odluka prethodne vlade, posebno u oblastima resora kojim je rukovodila Vesna Bratić – prosveta i kultura, gde se traži i “revizija zatečenog stanja”.\nZahteva se i “reforma službi bezbednosti” čime se jasno identifikuju problemi u ovoj oblasti i iskazuje politička volja da se oni rešavaju.\nPitanja rešavanja ugovornog odnosa sa verskim zajednicama, popisa i regionalnih inicijativa koja se navode u sporazumu će se rešavati, tj. odluke o njima donosiće se dvotrećinskom većinom svih članova vlade.\nPotpisnici sporazuma se obavezuju da će nastojati da se zakoni ili odluke od posebnog značaja predlažu/usvajaju uz što širi konsenzus na vladi.\nPotpredsednici vlade će biti zaduženi za odgovarajući resor u vladi i u skladu sa tom raspodelom predsedavaće vladinim komisijama – političkog sistema i pravosuđa i ekonomske politike.\nGrčka obalska straža spasila 21 migranta kod Rodosa\nPalestinski begunci iz zatvora osuđeni na po jos 5 godina\nAtina: Uhapšeno 17 osoba zbog izazivanja nereda na meču…\nUhapseno 17 ljudi zbog nereda na mecu Panatinaikos-PAOK\nOluja u Kanadi odnela četiri života


“RAZGOVOR SA MLADIMA” - Glas Podrinja\nDemokratska omladina Šapca organizovala je prvi u nizu “Razgovor“ sa mladima u Kulturnom centru.\nCilj ovog projekta, koji je Demokratska omladina najavila za period koji je pred nama, jeste uspostavljanje dijaloga sa mladim ljudima u našem gradu. Kako u DS kažu, važno je da mladi dobiju priliku da ispolje svoje mišljenje, naročito o pitanjima koja ih se direktno tiču.\nRazgovori sa mladima koncipirani su tako da se, umesto uobičajnih političkih tribina, stvara atmosfera interaktivne diskusije, kako bi svi bili motivisani da se aktivno uključe u razgovor.\nZaključci prvog razgovora su, prema rečima Katarine Ruvidić, članice Omladine DS i odbornice u Skupštini grada, da mladi imaju negativan stav prema politici, prvenstveno zbog toga što svakodnevno svedoče tome da nestručni ljudi dolaze na vodeće pozicije u društvu, ali i zbog toga što se politika bavi njima, ali ih ne uključuje u procese odlučivanja.\n- U prvom razgovoru sa mladima ustanovili smo da usled aktuelnih političkih dešavanja i anomalija u društvu, koje oni i te kako uočavaju, postoji veoma negativan stav mladih prema politici. Takođe, ne postoje strategije niti jasno definisane politike vezane za mlade, što kod njih izaziva neizvesnost u pogledu elementarnih stvari koje direktno utiču na kvalitet njihovog života, kao što su sistem obrazovanja, mogućnost zaposlenja... - istakla je Ruvidić. Ona ujedno dodaje da je pred DS veliki zadatak da animira mlade ljude da uzmu učešće u političkom životu grada ali i da sa druge strane stvori prostor da se njihov glas čuje.\n- Neophodno je da se mladima stvori prostor za uljučivanje u politiku i procese odlučivanja jer uz mlade ljude dolazi i njima svojstven bunt i novi, drukčiji pogled na svet jer uvek traže i izazivaju promene – naglašava Ruvidić.\nRazgovore sa mladima Omladina DS nastaviće i u narednom periodu uz otvoren poziv svim zainteresovanima da uzmu aktivno učešće. Shodno zaključcima koji budu proizilazili iz ovih razgovora Omladina DS odlučiće o daljim koracima koje će preduzimati.


Sekretar Basta Potpisao Ugovor Sa Gradonačelnikom Lukačem O Opremanju Stadiona OFK „Kikinda 1909“\nHome AP Vojvodina Sekretar Basta potpisao ugovor sa gradonačelnikom Lukačem o opremanju stadiona OFK „Kikinda...\nNovi Sad, 6. april 2021. godine\nPokrajinski sekretar za sport i omladinu Dane Basta posetio je danas Kikindu, gde se sastao sa gradonačelnikom Nikolom Lukačem, sa kojim je potpisao ugovor o finansiranju opremanja stadiona OFK „Kikinda 1909“.\n„Ugovor je vredan gotovo milion dinara, a sredstva će biti iskorišćena za nabavku i montažu 920 sedišta na istočnoj tribini Gradskog stadiona“, istakao je Basta i dodao da je resorni sekretarijat na konkursu za finansiranje posebnih programa – projekata u oblasti izgradnje, održavanja i opremanja sportskih objekata u AP Vojvodini prepoznao potrebu Grada Kikinde za zajedničkim učešćem u opremanju tog značajnog sportskog objekta.\nSekretar Basta je naveo da je današnji sastanak bio izuzetno konstruktivan, te da su razmotreni dalji planovi, program i strategija ulaganja u razvoj kikindskog sporta. On je naglasio da se novim investicijama u toj oblasti stvaraju uslovi za bolji i ispunjeniji život mladih ljudi i školske dece, ali i ukupnog stanovništva ovog kraja, a profesionalnim sportistima omogućavaju viši standardi za bavljenje sportom.\nGradonačelnik Kikinde Nikola Lukač rekao je da je Kikinda grad sporta i posebno zahvalio na današnjoj poseti sekretara Baste, čiji je povod podrška razvoju sportske infrastrukture u ovoj sredini.\n„Razgovarali smo i o projektima koji će tek biti realizovani, kao i o konkursima na kojima ćemo učestvovati, kao Grad Kikinda, zajedno sa svim školama i sportskim kolektivima.Kikinda zaslužuje Gradski stadion na zavidnom nivou, a sa ovim opremanjem podići ćemo kvalitet ovog sportskog objekta“, istakao je gradonačelnik i ukazao na spremnost, kako Grada, tako i ozbiljnog kluba kakav je OFK „Kikinda 1909“, da postane nosilac razvoja fudbala u severnom Banatu.\nU okviru današnje posete sekretar Basta je, pored Gradskog stadiona, obišao i Osnovnu školu „Jovan Popović“, gde je zajedno sa predsednikom Saveza za školski sport Vojvodine Branislavom Tešićem uručio sportsku opremu i rekvizite, kao i školu fudbala za decu „Mladi vukovi“.\n„Ugovor je vredan gotovo milion dinara\na sredstva će biti iskorišćena za nabavku i montažu 920 sedišta na istočnoj tribini Gradskog stadiona“\nPokrajinski sekretar za sport i omladinu Dane Basta posetio je danas Kikindu\nPrevious articlePredstavnici gradova i opština prošli obuku za korišćenje šalterske aplikacije, eZPSE i eDostava\nNext articlePoseta pokrajinskog sekretara edukativnom centru u Novom Sadu


Sneg zavejao zapadnu Srbiju -- Zemaljske promjene -- Sott.net\nSneg zavejao zapadnu Srbiju\nSub, 07 Lis 2017 13:25 UTC\nSneg je stigao u Srbiju. U noći između petka i subote zabelele su se planine na jugozapadu Srbije, ali i Nova Varoš i Prijepolje.\nSaobraćaj na putu Prijepolje - Pljevlja preko prelaza Jabuka ka Crnoj Gori je u prekidu zbog snega, a nekoliko šlepera i autobusa je privremeno blokiralo kretanje ostalih vozila.\nNajveći broj vozila je i dalje sa letnjim gumama pa problema u kretanju na uzbrdicama imaju i automobili, javio je novinar Bete.\nSaobraćajna policija, koja radi na normalizaciji saobraćaja apeluje na vozače da budu maksimalno oprezni u vožnji.\nZbog obilnijih snežnih padavina saobraćaj je usporen na putevima i u nižim predelima područja Ivanjice i Sjenice, saopštio je AMSS.\nZbog snega na kolovozu, saobraćaj je otežan i na putevima Kopaonika, Zlatibora i Tare.\nPred zoru zabelela se Nova Varoš, gradić na 1.000 metara nadmorske visine. U prvim jutarnjim satim vejalo je kao u sred zime, pa su se prvi ranoranioci latili lopate, uklanjajući sneg debljine preko desetak centimetara. Stanovnici navode da je u Varoši nestala i struja.\n"Pokidano je dosta dalekovoda, pa su trenutno pola grada i skoro sva okolna sela bez struje. Havarija je nastala zbog velikog snega i u ovom trenutku nije poznato kada će se stanje normalizovati", rekli su u dispečerskoj službi.


NIKO NIJE ZNAO KROZ ŠTA PJEVAČICA PROLAZI: Rada otkrila istinu o svađama sa Harisom, terapijama i zbog čega je najviše plakala! - Express\nNIKO NIJE ZNAO KROZ ŠTA PJEVAČICA PROLAZI: Rada otkrila istinu o svađama sa Harisom, terapijama i zbog čega je najviše plakala!\nRada Manojlović otkrila zašto se svađa sa Harisom\nAtraktivna pjevačica otkriva da sa stručnim licima razgovara kako da kontroliše svoje ponašanje u stresnim situacijama i još mnogo toga.Rada Manojlović među prvima je na estradnoj sceni priznala da je tražila pomoć psihologa u trenucima kada joj je bilo teško. Sada ona otkriva i da je nedavno išla na nove terapije za smanjivanje bijesa.\nBELMA SE POHVALILA: Kutija puna cvijeća!\nRada Manojlović obavijestila fanove o nemilom događaju: ‘Prvi put mi se ovo dogodilo, osjećam se užasno’\nGOSTOVANJA U NJEMAČKOJ IH UDALJILA: Rada strahuje od Karleuše\nMODERNO VJENČANJE: Radu tradicija ne zanima mnogo